text:
दिल्लीक फिरोजशाह स्टेडियमक ग्रीन रुम मे बीसहुँ लोकनिक अछैत निस्तब्धता छल। रहि-रहि क' लोकक आवाजाही भ’ रहल छल, मुदा कियो किछु बाजि नहि रहल छल। चीअर लीडरवला कम्पनीक संयोजक कंठ मे कएक टा पहचानपत्र टंगने बेर-बेर आबि रहल छलीह। सब किछु योजनाक हिसाबे चलि रहल छल मुदा तैयो संयोजक उताहुले छलीह। सब ब्युटिशियनक लग जा क' कहैत छलीह, “जल्दी करो, जल्दी करो”। तथापि संयोजकक गप्प सँ कोनो व्युटिशियन प्रभावित नहि होइत छलीह। सब किओ अपन काज मे मगन छल। एहि ग्रीन रुम मे दर्जनो ब्युटिसियन, चीअर लीडरक रंगरुट सब पर अपन कौशलताक परिचय द' रहल छलीह। पूनमक गाल पर सेहो सुंदरताक कतेको सामिग्री तहियाक पसारल गेल छल। सुंदरता आ श्रृंगार मे कोनो संबंध नहि। सुन्दर कोन आ कम सुन्दर सब चीअर लीडर पर एकसमान श्रृंगार कयल जा रहल छल — श्रृंगारक कइयेक टा परत। एखन क्रिकेट मैच शुरु होयबा मे घंटा भरि शेष छल, मुदा स्टेडियम मे दर्शक पहुँचि गेल छल। एक लाख लोकक हल्ला रहि-रहि क' ग्रीन रुम मे आबि रहल छल जेना मधुमाछीक झुण्ड भन-भनाइत कतओ जा रहल हो।
ब्युटिशियनक हाथ मशीन जकाँ चलि रहल छल। ब्युटिशियनक पसारल गेल सुंदरता केँ एक लाख लोक स्टेडियम मे आ करोड़ो लोक टेलीविजन पर देखत। प्रत्येक चौका-छक्का पर करोड़ो लोक चीअर लीडरक बारे मे अपन-अपन अवधारणा बनाएत। चीअर लीडर आधुनिक खेलक अभिन्न अंग होइत अछि। हुनका लोकनिक बिना खेल मनोरंजक नहि भ’ सकैछ । अपन उपस्थिति सँ ओ लोकनि प्रतिस्पर्धा, रोमांच आ अभिरुचि केँ बनेने रखतीह । मुदा मैच खत्म भेलाक बाद चीअर लीडर सब यथार्थक गुमनामी दुनियाँ मे घुरि जेतीह । चीअर लीडरक नाम, रुप, यौवन, सुंदरता, अथवा व्यक्तित्वक कोनो महत्व नहि। चीअर लीडर मनुखक रुप नहि, कोनो फैक्ट्री सँ निकलल वस्तु थीक। एकटा फैक्ट्री सँ एकहि फर्मा सँ निकलल वस्तु जकाँ बिल्कुल एक समान। कनिये कालक गप्प थीक, ओकर बाद सबटा चीअरलीडरक मुँह एकसमान लागय लागत। चीअर लीडरक परिधान जेना वस्तुक ब्रैंडिँग वला लेबल हो। चीअर लीडरक कंट्रैक्ट जेना वस्तुक एक्सपाइरी डेट हो।
मुदा ओहि चीअर लीडरवला वस्तुक आवरण मे स्त्रीक आत्मा सद्य: निवास करैत छैक। ओहि स्त्रीक सुख-दुख सँ परिपूर्ण अपन अलग जीवन होइत छैक। पूनम सेहो अपन जीवनक सँघर्ष सँ निकलि ओहि आवरण मे पूर्ण रुप सँ चलि जेबाक अथक परिश्रम क’ रहल छलीह।
पूनम केँ फोनक हिस्सक छलनि। फोनक बिना एक मिनट नहि रहि सकैत छलीह, व्हाट्सएप्पक, ईमेलक, एस.एम.एसक आवाज हुनकर जीवनक अभिन्न अंग छल। मुदा सम्प्रति फोन स्तब्ध छल, मरल-मान समान। फोन मे कोनो गतिविधि नहि। पूनम सब सँ लड़ि-झगड़ि क' आयल छलीह। किनको सँ कोनो संवादक अपेक्षा नहि छलनि। तेँ रहि रहि क' फोन दिस ध्यान जाइतो छलनि त’ अखियास भ’ जाइत छलनि, 'नहि किनको कोनो मैसेज आकि फोन नहि आबि सकैत अछि'।
चीअरलीडर कम्पनीक संयोजक सबटा चीअर लीडर केँ सख्त निर्देश देने छल, फोन बंद राखबाक लेल। पूनम निश्चिंत छलीह, जे बंद करबाक कोनो बेगरता नहि। दुनिया मे किओ एहेन लोक नहि जे हुनकर खबर लेतनि। फोन चिर निद्रा मे सुतल छल, एकाकी ओ अवसाद सँ ग्रसित भेल।
अखण्ड स्तब्धताक मध्य पूनम केँ कोनो टहंकार सन सुनाय छलनि — “मैथिलक बेटी कतओ चीअरलीडर बनैत छैक”, बापक कहल गेल गप्पक प्रतिध्वनी हुनका बेर-बेर सुनाइत छलनि। पूनम केँ अपन इच्छाशक्ति एवम दृढ विश्वास पर गौरव छलनि। हुनका बुझल छलनि, जे ओ क' रहल छलीह, ओहि मे कोनो खरापी नहि। मुदा हृदयक एकटा कोन मे कचोट रहनि जे बाप केँ दुखित नहि करबाक चाही। हुनका भविष्यक प्रगति आ बापक प्रेमक बीच मे एकटा चीजक चयन करबाक छलनि, ओ प्रगतिक संग गेलीह।
ग्रीन रुमक स्तब्धता मे पूनम केँ मायक गप्प मोन पड़ैत छलनि, “नरुआर बला कथा त’ सरिपहुँ बिगड़ि जायत, चीअरलीडर सँ किओ विवाह करय जायत?”। ओ मायक गप्प केँ अनठेबाक प्रयत्न करैत छलीह, मुदा यथार्थ पूनमक तंद्रा भंग करैत छलनि। माए-बाप केँ दु:ख पहुँचेबाक कचोटक संग हुनकर हृदय मे नहि जानि कोना अपन मोबाइल फोन सँ सेहो किछु अपेक्षा छलनि। मोबाइल फोन अनन्त अवसाद मे छल, पुनम केँ होइत छलनि जे माए-बाप-समाजक संग फोन सेहो हुनका सँ रुसि गेलनि अछि। माए-बाप आ समाज हुनका की ने कहने छलनि। मुदा फोन हुनकर संग देलकनि अछि। तेँ हुनकर अवचेतन मष्तिस्क बारम्बार सूचित करैत छलनि जे मोबाइल पर फोन आबि सकैत अछि। मुदा यथार्थ धरातल पर पटैक दैत छलनि। सत्ये, नरुआरवला हुनका किछु उत्तर नहि देलकनि। नीक आकि बेजाए, उत्तर त’ देबाके चाही। विवाह नहि केनाय रहनि त’ कहि दितथि। कायरताक हद्द छल। हुनका बुझल छनि माय-बाबुजी आइ ने काल्हि हुनकर फैसला केँ स्वीकार करबे करतनि मुदा समाज त’ दोसर बेर अवसरे नहि दैत छैक। असमाजिक होइबाक सेहो हुनका बड्ड कचोट भ’ रहल छलनि।
ब्युटिशियनक हाथक निरंतर चलि रहल छल। कुच्ची, ब्रश, रंग, टीप सबहक प्रयोग भ’ रहल छल। स्थिर मोन केँ बहुत किछु फुराइत छैक। जखन शरीर निश्चल होइत छैक तखन मोन बहुत स्फुर्तीमान होइत छैक। पूनम केँ सब किछु मोन पड़ैत रहनि। सब सँ अप्रत्याशित प्रतिक्रिया हुनकर नानी देने छलीह — “गए छौंड़ी पुरे खानदानक नाक तोँ कटा देलेँ ।”
बेटा पुतोहु दसो साल सँ नानीक ओतेक निहौरा करैत रहलनि। कहियो गाम सँ दिल्ली ओ नहि आबि सकलीह। मुदा पूनम केँ बुझेबाक लेल एक सप्ताह पहिने दिल्ली आयल छलीह। कतेक भावुक तर्क, आवेश, आ तामस देखेने छलीह। मुदा समुचा दुनिया एक दिस आ पूनमक जिद्द एक दिस। पूनम अपन नानीओक गप्प नहि मानलीह। अंततोगत्वा चीअरलीडरक कंट्रैक्ट पर साइन क’ देने छलीह।
मात्र किछुए कालक गप्प अछि आब ओ स्टेडियमक बीच मे जेतीह, झंडा आ कृत्रिम फूलक फुलझड़ी ल’ क' प्रत्येक चौका-छक्का पर दर्शकक मनोरंजन करतीह। विभिन्न तरहक गप्प, बात, कथाक बीच नानीक कहल गेल अंतिम पँक्ति हुनका याद आबि रहल छलनि “गए छौड़ी पुरे खानदानक नाक तोँ कटा देलेँ।”
के नहि की कहलकनि ! मुदा पूनम विद्रोही स्वभावक छलीह। लोक जतेक उलहन देलकनि, चीअरलीडर बनबाक हुनकर निर्णय ओतेक दृढ भेल गेलनि। पूनम पढय मे बहुत नीक छलीह, अपन क्लास मे सदिखनि फर्स्टे करैत एलीह। मुदा चार्टेड अकाउंटेंसी पढबाक लेल कियो खर्चे देनिहार नहि। पैसाक कारणे नहि पढ़ि सकलीह। मोन मसोइसि क' रहि गेलनि, मुदा कोन उपाय? एखन दिल्ली मे मात्र चौदह हजार टाका महीना पर नौकरी करैत छलीह। एकटा बी.काम पास युवती केँ एहि सँ बेसी दरमाहा नहि भेटैत छैक। एहि चौदह हजार टाका मे अपन खर्चा आ भायक मासिक खर्चाक बाद किछु बचिते नहि छलनि। आब छबीस वर्षक उम्र पार भ’ गेल छलनि। समृद्ध परिवारक बीकाम पास लोक तुरंते नौकरी नहि करैत छैक, बीकाम केलाक बाद लोक चार्टेड अकाउंटेट बनाबाक पढाइ पढैत छैक। मुदा पूनम केँ दिल्ली मे रहबाक खर्चा आ सी.एक. पढाई करबाक खर्चा के दितनि?
ब्युटिशियनक हाथक तर मे पूनम केँ निश्चिंतता छलनि जेना पैघ यात्राक बाद थाकल ठेहियायल अपन घर आयल होइथि आ विश्राम क’ रहल होइथि। निश्चिंत भेला पर लोक आत्मविश्लेषण करैत छैक। पूनम केँ पुरनका गप्प सब मोन पड़य लगलनि। हुनकर बाबुजी केँ पढला-लिखलाक बादो नौकरी नहि भेटलनि। एखन झंझारपुर मे खेत-पथार भरना लागल छलनि। बाबुजी ट्युशन पढा क' परिवारक जिम्मेदारी निर्वहन करैत छलाह। कोनो धरानी काज चलैत छलनि। ओ पढय मे बहुत नीक छलीह। मैट्रिकक बोर्ड परीक्षा मे गणित मे अपन स्कूल मे सब सँ बेसी नम्बर भेटल छलनि। एखन गणित मे हुनका सँ कम नम्बर भेटलाक बादो हुनकर सहपाठी सब इंजिनियर बनि बड़का-बड़का पोस्ट पर काज क’ रहल छलनि। ओहि समय मे ओहो गणित विषय सँ पढ़य चाहैत छलीह, हुनको इंजिनियर बनबाक अभिलाषा रहनि। मुदा परिवारिक स्थिति तेहेन छलनि जे पैघ शहर मे खर्चा पानि देबय वला कियो नहि। बाबुजी हुनका आर्ट्स सँ पढ़य कहैत छलनि। कइएक मास चलल आर्ट्स-साइंसक मोल-भावक बाद मामला कामर्स विषय पर खत्म भेल छलनि। झंझारपुरे सँ इंटरमीडिएट कामर्स विषय मे पास केलीह। ओकर बाद कम सँ कम दरभँगा मे रहि बी.काम करय चाहैत छलीह, मुदा ओतय सेहो खर्चा-पानि लगितनि। कोनो धरानी फीस भेटि जाइत छलनि। मासिक खर्चाक कोनो व्यवस्था नहि। झंझारपुरे सँ बी.काम करय पड़लनि। ओ त' समय बदलि गेल छैक, आब लड़को सब कम सँ कम ग्रैजुएट कनियाँ ताकय छथि, नहि त’ इंटरक बादे विवाह-दानक व्यवस्था भ’ गेल रहितनि। तेँ बीकाम करबाक रास्ता प्रशस्त भेलनि।
बीकाम केलाक बाद झंझारपुर मे कतय नौकरी भेटैत छैक? बी.ए. केलाक बाद प्राइवेट स्कूल मे शिक्षिका अवश्य बनि सकैत छलीह, कम सँ कम पाँच हजार टाका दरमाहा सेहो भेटितनि। मुदा बीकाम केलाक बाद तकरो जोगार नहि। हुनकर गणित बहुत नीक छलनि, ट्युशन पढा सकैत छलीह। मुदा लोक की कहितनि। बापो वएह काज करय छनि आ ओहो वएह काज। झंझारपुर मे आन कोनो उद्योग नहि छैक, मात्र ट्युशन पढेबाक उद्योग छैक। पढल-लिखल लोक यएह काज करैत छथि। एतेक ट्युशन पढाबय वला लोकक बीच मे हुनका के मोजर देतनि। ओ कोचिंग सेहो नहि खोलि सकैत छलीह।
धन्य अछि इंटरनेट आ सोशल मीडिया। पूनम केँ जनतब भेलनि जे दिल्ली मे बी.कॉम वला सब केँ पंद्रह-बीस हजार टाका मासिकक नौकरी आसानी सँ भेटि जाइत छैक। मुदा जे माय-बाप हुनका दरभंगा मे रहय सँ मना करैत छलखिन ओ दिल्ली पठेबाक लेल कोना परमिशन दितथिन । ओ त’ धन्य हुनकर मामा आ मामी जे दिल्ली मे छोट-मोट नौकरी क' गुजर-बसर करैत छलनि। इंटरनेटक दुनिया मे पूनम केँ विश्वास भ’ गेल छलनि जे दिल्ली मे पंद्रह-बीस हजार टाकाक नौकरी आसानी सँ भेटि जेतनि। प्रत्येक छोट-मोट दोकान, व्यवसायी के अकाउंटेंटक बेगरता रहैत छैक तेँ बीकॉम वला केँ नौकरी भेटब बहुत आसान। दिल्ली घुमय-फिरय लेल अपन मामी सँ कहा-बदी करबा लेने छलीह। अगिला दुर्गा-पूजा मे मामा संग दिल्ली चलि गेलीह।
मात्र एक-मास मे घुरि एतीह, यएह कहि क' झंझारपुर सँ गेल छलीह। दिल्ली मे हुनकर मामाक ओतय अखबार आबैत छलनि आ ओहि अखबार मे क्लासीफाइड मे एकटा शॉपिंग माल में अकाउंटेंटक नौकरीक विज्ञापन छलैक। ओ अगिला दिन वाक-इन इंटरव्युक लेल चलि गेलीह। ई हुनकर पहिल इंटरव्यु छलनि आ हुनका पहिल इंटरव्युए मे सेलेक्शन भ’ गेलनि। टटका-टटका बी.काम पास कयने छलीह। सबटा चीज सभ ओहिना याद छलनि। इंटरव्यु लेबय वला बड्ड प्रभावित भेल छलनि। दिल्लीक कैकटा कंडिडेट मे सँ मात्र हिनके टा सेलेक्शन भेल छलनि। पूनम केँ आत्मविश्वास बढि गेल छलनि। ओ अगिला सप्ताह सँ नौकरी सेहो ज्वाइन क’ लेलीह। चौदह हजार टाका कम नहि होइत छैक।
माय बाबुजी केँ मना करबाक अवसरे नहि भेटलनि। कोन मुँह सँ नौकरी करय सँ मना करितथिन । हँ, छोट भायक मासिक खर्च उठबैक जिम्मेदारी भेटलनि। छोट भाय सेहो हिनके सन मेधावी छल, गणित मे बड्ड तेज। मुदा पैघ शहर मे रहि इंजिनियरिंग करबाक खर्च हुनको नहि भेटि सकलनि। इम्हर पूनम केँ नौकरी भेटलनि आ उम्हर हुनकर छोट भाय केँ पटना मे रहि बी.एस.सी करबाक हिम्मत भेटलनि।
भोरे नौ बजे सँ साँझक सात बजे धरि सप्ताह मे छओ दिनक नौकरी छलनि। मासक अंतिम तिथि केँ चौदह हजार टाका भेटि जाइत छलनि। छओ हजार टाका छोट भाय केँ पठेबाक बाद आठ हजार मे अपन खर्च मुश्किल सँ होइत छलनि। शुरुआती छओ महीना बहुत उत्साह मे बीतल छलनि। अपन मेहनतक पैसाक अलगे आनंद होइत छैक। पहिल दरमाहा सन दुनियाँक कोनो आन वस्तु नहि। एक मासक बाद मामा-मामी सँ अलग अपन रुम किराया पर ल’ लेने छलीह। अपन घरक प्रत्येक वस्तु कीनय मे हुनका विशेष उत्साह छलनि। प्रत्येक गतिविधि हुनका लेल नव छलनि। आ प्रत्येक नव काज मे हुनकर उत्साहक कोनो सीमा नहि रहैत छलनि। आ प्रत्येक नव काज सँ हुनकर आत्मविश्वास बढैत गेलनि।
अपन आफिस मे अपन सहकर्मी सब सँ चार्टेड अकाउंटेंटक दुनियाँक खिस्सा सुनैत छलीह। एक लाख टाका सँ किनको कम दरमाहा नहि भेटैत छैक। नौकरीक अनुभव भेलाक बाद सी.ए. लोक सब करोड़ो टाका कमाइत अछि । पूनम मोन मारि क' रहि जाइत छलीह। हुनका बुझल छलनि जे जँ तीन वर्ष हुनका भेटितनि त’ सी.ए. पास क’ जेतीह मुदा दिल्ली मे तीन वर्ष रहबाक खर्चा पानि के दितनि। नहि! ओ अपने जकाँ, अपन छोट भायक कैरियर खराप नहि होबय देतीह। ओ मात्र लड़की भेलाक कारण अपन जिम्मेदारी सँ पाछु नहि हँटतीह। अपन छोट भाय केँ कोनो धरानी पुरा पढेबाक कोशिश करतीह। तेँ प्रत्येक मासिक खर्चक बाद अपन भायक उत्साहवर्धन सेहो करैत छलीह। छोट भाय सेहो कृतघ्न नहि छल। फर्स्ट-इयर मे पुरे क्लास मे टाप कयने छल ।
दस घंटाक ड्युटीक बाद हुनका समय नहि भेटैत छलनि कोनो दोसर गप्प सोचतीह। झंझारपुर मे माय बाबुजी विवाह-दान लेल अधीर होइत छलनि। मुदा हुनका लोकनिक लग एक-मुश्त पैसा नहि छलनि जे दहेज द’ क' विवाहक गप्प आगाँ बढितनि। हुनकर बाबुजी घटकैती मे अवश्य जाइत छलाह, मुदा कोनो कथा सुतरैत नहि छलनि। पूनम जीवन मे आगाँ बढय चाहैत छलीह। किछु हासिल करय चाहैत छलीह। तेँ पूनम केँ विवाहक बात-कथा फेल भेनाय नीके लागैत छलनि।
मुदा कतेक दिन?
इम्हर चौदह हजार टाकाक खर्च पहिने सँ नियत रहैत छल। दोसर नौकरी भेटलो पर मात्र एक-दू हजार टाका बेसी भेटितनि। पैघ अधिकारी सब केँ हिनकर काज नीक लागैत छलनि, मात्र डेढ वर्ष मे कम्पनी मे धाख जमा लेने छलीह। अकारण, एक-दू हजार टाकाक लेल एहि नौकरी केँ छोड़य नहि चाहैत छलीह। हुनका मात्र एकटा लक्ष्य आगु देखा पड़ैत छलनि-छोट भाय पढि लिखि केँ सेटल भ’ जानि तखने अपना बारे मे किछु निआर करतीह।
पूनमक छोटका भाय बी.एस.सी. केलाक बाद नीक इंस्टिट्युट सँ एम.बी.ए. करय चाहैत छल। पढय मे नीक छल, तेँ सेलेक्शन भ’ सकैत छलनि। मुदा नीक एम.बी.ए क इंस्टिट्युट मे दस लाख सँ बेसी फीस लगैत छैक। दस लाख टाका कतय सँ एतैक। झंझारपुर मे साधारण घर मे कोनो धरानी परिवारक लालन-पालन होइत छलनि। एहन परिस्थिति मे बैंक कथी पर लोन दितनि। छोट भायक कैरियरक लेल पूनमक नौकरी परमावश्यक छल।
एही बीच मे एक दिन पूनम देखलीह जे जाहि शॉपिंग माल मे ओ नौकरी करैत छलीह, ओहि मे आगामी क्रिकेट टुर्नामेंट लेल चीअरलीडरक सेलेक्शन हेबाक विज्ञापन लागल छल। लोकसब सँ सुनबा मे एलनि जे आठ लाख टाकाक अनुबंध छैक। तीन मास लगातार शहर-शहर मे जा क' प्रत्येक क्रिकेट मैच मे चीअर लीडरक काज करबाक बाद एकमुश्त आठ लाख टाकाक व्यवस्था छल। एक शहर सँ दोसर शहर जयबाक व्यवस्था आ बोर्डिंग-लॉजिंग फ्री मे छल। नहि जानि कियैक पूनम ओहि मे आवेदन क’ देलथिन।
हजारो नवयुवती आयल छल जाहि मे तीसटा नवयुवतीक चयन भेलनि। पूनम सेहो चयनित भ’ गेलीह। स्वभाव मे पूनम उत्साही लोक छथि नव उर्जा सँ भरल पूरल। यएह उत्साह आ ऊर्जा हुनका एखन धरि सफलता देलकनि अछि। नहि त' हिनकर परिस्थिति सदिखन प्रतिकुले रहलनि अछि। पूनम केँ आठ लाख टाकाक उपलब्धि भेटि गेल छलनि। पूनम एहि चयन सँ भाव विभोर भ’ गेलीह। जीवन मे जे करय चाहैत छलीह से मात्र एहि तीन मासक नौकरी सँ सम्भव भ’ सकैत छल। छोट भायक पढाइ आब पैसाक कारण नहि रुकतनि। जाहि कारणे हिनकर कैरियर खराप भेलनि सएह कारण सँ छोट भायक कैरियर खराप नहि हेतनि। समाज मे कतेक उदाहरण छैक जाहि मे पैघ भाय, छोट भायक पढाइक खर्चा वहन केने छथि। मात्र स्त्री हेबाक कारणे ओ एहि जिम्मेदारी सँ पाछु नहि भ’ सकैत छथि। एहि चयन सँ पूनम केँ अपन जीवन सार्थक लागय लागल छलनि।
मुदा जहिना ई सूचना अपन माय-बाबुजी केँ देलथिन, घर मे कन्हारोहटि पसरि गेल। सब यएह कहैत छलनि जे मैथिलक धीआ कतहुँ चीअर लीडर बनय। माय-बाबुजी पूनमक गंजन करय लागलनि। पहिने मना केलकनि। ओकर बाद दस टा बात कथा कहलकनि। ओकर बाद आन-आन तरीका सँ गंजन भेलनि। सबटा गप्प फोने पर भेल छलनि।
बाबुजी कहलकनि, “तोरा पढबाक छलौ, हम मना नहि केलियौक, तोरा ग्रेजुएशन धरि पढबाक छलौक, हम सेहो स्वीकार क’ लेलियौक, हम आर्टस पढए कहैत छलियौक, तोरा कामर्स पढबाक छलौक, हम सेहो स्वीकार क’ लेलियौक, तोरा दिल्ली जयबाक छलौक, हम जाय देलियौक, तोरा दिल्ली मे नौकरी करबाक छलौक, हम मोन मारि क' सहमति द’ देलियौक”।
पूनम उत्तर देने छलीह, “अहाँ लोकनि त’ हमरा मैट्रिकक बादहि सँ पढय सँ मना करैत छलहुँ। हम गणित विषय सँ पढय चाहैत छलहुँ अहाँ लोकनि नहि करय देलहुँ। हम त’ मामाक ओतय आयल छलहुँ, आ एतहि सँ नौकरी भेटि गेल, नहि त’ गाम सँ नौकरी तकबाक लेल अहाँ लोकनि हमरा किन्नहुँ नहि आबय दितहुँ। हमरा प्रत्येक ठाम अहाँ लोकनि विरोध केलहुँ।”
बाबूजी अधीर भ’ क' कहने छलखिन, “गए दाइ तोँ चीअरलीडर बनि खुब पैसा कमेबएँ, मुदा हमरा लोकनि समाज केँ कोन मुँह देखायब ?”।
“से चीअरलीडर मे एहन खोन खरापी होइत छैक बाबुजी? हाथ मे झण्डा इत्यादि ल’ क' प्रत्येक चौका-छक्का पर फहरबैत छैक आ खिलाड़ी आ दर्शकक उत्साहवर्धन करैत छैक”।
“ओहन कपड़ा पहिरि क' सगर दुनियाँक सोझाँ मे नाच आ प्रदर्शन। हम लोक के की जवाब देबय। दुनिया मे गरीब लोक नहि होइत छैक? ट्युशने पढा क', मुदा तोरा लोकनि केँ कोनो कमी हुअ देलियौक। जतबी छल ओही मे इज्जत प्रतिष्ठा सदिखन भेटैत रहल”।
पूनम बापक संग छोट कपड़ा पर विवेचना नहि करय चाहैत छलीह। चीअरलीडर सबहक आब परिधान बदलि गेल छल। आब सब भारतीय परिधान मे प्रदर्शन करैत अछि। मुदा जँ भारतीय परिधानक व्यवस्था नहियो रहितनि तखनो चीअरलीडरक परिधान अश्लील नहि होइत छैक। एहि विषय मे बाप सँ बहसक कोनो परिणाम नहि भेटल रहितनि। ओ चुप भ’ गेल छलीह। एहि सब गप्पक लेल पूनम केँ कोनो उपयुक्त शब्द नहि भेटि रहल छलनि। हुनकर बाबुजी केँ भेल छलनि पूनम हाथ सँ निकलि गेल छथि।
पूनमक बाबूजी लग दहेजक पैसा छलनि नहि। ओ घटकैती पर जाइत अवश्ये छलाह मुदा एखन धरि कोनो कथा सुतरलनि नहि। नरुआरबला लड़का बड्ड मोश्किल सँ गप्प मानने छल। पूनम दिल्ली मे नौकरी करैत छलीह आ नरुआर बलाक सरकारी नौकरी सेहो दिल्लीए मे छलनि। ओ आदर्श विवाह करबाक लेल मंजूरी द’ देने छल। पूनम सेहो एक-दू बेर हुनका सँ दिल्लीए मे भेंट कयने छलीह। नरुआरबला केँ सेहो कमासुत कनियाँ भेटतनि। दिल्ली सन महग शहर मे एकटा दरमाहा सँ किछु नहि भ’ सकैत छल। कमासुत कनियाँ तिजौरी सँ कम नहि !
पहिलुके भेंट मे पूनम नरुआरबला केँ कहने छलीह, “ अपन समाज मे सदति पैघ भाय छोट भाय केँ पढबैत आयल अछि । हजारो उदाहरण उपलब्ध अछि। हमरा बिनु हमर छोट भायक पढाई सम्भव नहि, तेँ विवाहक बाद सेहो हम हुनका पढाईक मासिक खर्चा इत्यादि दैत रहबनि”।
एहि इत्यादि मे बहुत किछु छल। नरुआर वला सेहो कोनो इम्हर उम्हरक तर्क नहि देने छलनि। अपितु ओ बजलाह, “कहने छलनि जहिना समाज मे पैघ भाय छोट भाय केँ पढ़बैत छैक तहिना पैघ बहिन केँ सेहो करबाक चाही। हुनका अवश्ये मददि करबाक चाही। हमरा सँ जे सम्भव हेतैक से हमहुँ मददि करबनि। बरु हुनका नौकरी भेटलाक बाद असुलि लिअनि मुदा हुनकर पढाई मे कोनो कमी नहि होबय देबनि।”
आइ-काल्हुक दुनिया मे एतेक सामंजस्य स्थापित करय वला साइते कोनो आन युवक भेटल रहितनि, जे आदर्श विवाह करबाक लेल तैयारे टा नहि भेल हो अपितु विवाहक बाद छोट भाय केँ पैसा दैत रहथिन। पूनम नहुएँ-नहुएँ आगू बढि रहल छलीह। पूस मास छल तेँ विवाहक तिथि निश्चित नहि भेल छल।
ओकर बाद पूनम केँ चीअरलीडर मे चयन भ’ गेलनि। अफरातफरी मे नरुआर वला सँ बेसी गप्प नहि भेल छलनि। माय-बाबुजीक बात-कथा आ गारि-फज्जतिक बाद हुनकर हिम्मत नहि भेलनि जे नरुआर बला केँ सब किछु बुझा सकथि । जँ हुनकर बाबूजीये सन ओहो तर्क देबय लागथि तखन? पूनम अपन परिवार आ दोसर कुटुम्ब सम्बंधी सँ पहिने सँ परेशान छलीह। नरुआर बलाक गप्प-कथा सुनबाक हिनका हिम्मत नहि भेलनि।
अपन समाजक कोनो व्यक्ति पूनमक उत्साह-वर्धन नहि कयने छलनि । सब किओ बात-कथा कहने छलनि आ गारि-फज्जति देने छलनि। नरुआर वला समाज सँ कोनो अलग व्यक्ति छथि। जँ चीअर लीडरक काज सब केँ घृणित लगैत छैक तखन नरुआर बला केँ कियैक नीक लागतनि? किओ अपन पत्नी सँ चीअर-लीडरक काज करबा सकैत छथि?
पूनम केँ हिम्मत नहि भेलनि जे सोझाँ-सोझी अपन फैसला नरुआर बला केँ कहितथि। व्हाट्सएप्प आकि एस.एम.एस. सँ एतेक गप्प कहि नहि सकैत छलीह। मात्र ईमेल टा ओ साधन छल जाहि सँ अपन हृदयक गप्प ओ लिखि सकैत छलीह। ओ ईमेल मे संक्षिप्त रुप मे लिखने छलीह, “माय -बाबुजीक लाख मना कयलाक बादो हम चीअर लीडरक कंट्रैक्ट साइन क’ लेने छी। हमरा बुझल अछि जे अपन मैथिल समाज चीअर लीडर केँ नीक दृष्टिए नहि देखैत अछि। एहि काज केँ लोक बड्ड अधलाह मानैत अछि। मुदा हमरा एहि काज मे कोनो खरापी नहि बुझना जाइत अछि। हमरा अपन काज, अपन मेहनतक ओजी पर आठ लाख टाका भेटत जाहि सँ हमर छोट भायक कैरियर सुनिश्चित कयल जा सकैत अछि। अपने जकाँ छोट भाय केँ पैसाक कारणे हम कैरियर बरबाद हुअए देबय चाहैत छी। मात्र स्त्री भेलाक कारणे अपन जिम्मेदारी सँ दूर नहि होबय चाहैत छी। हम अपन माय-बाबूजीक इच्छाक विरुद्ध जा रहल छी। मुदा एहि मे हुनका कोनो खरापी नहि लागि रहल अछि। कृपया हमर उत्साहवर्धन करी”।
पूनम दू सप्ताहक बाट ताकलीह। नरुआर वला उत्तर नहि देलकनि। एहेन त’ भइये नहि सकैत छैक जे दू सप्ताह मे ओ ई-मेल चेक नहि कयने हेताह। एकर माने ई-मेल पढि ओ गुबदी मारने छलाह। चुप्प रहब बहुतो काज केँ आसान बना दैत छैक। गुबदी मारब सेहो एकटा उत्तर होइत छैक। पूनम केँ उत्तर भेटि गेल छलनि। नरुआर बला समाज सँ भिन्न नहि छथि। गुबदी मारब प्रश्नक सोझ उत्तर भ’ सकैत छैक, मुदा गुबदी मारब कायरताक परिचायक सेहो होइत छैक। पूनम केँ बड्ड मोन छलनि जे कम सँ कम नरुआर वला हुनकर संग दितनि । बहुत उम्मीदक संग नरुआर बला केँ ईमेल मे अपन हृदयक गप्प लिखने छलीह। मुदा जवाब नहि अयलनि। गुबदी सबटा गप्प कहि देलकनि।
मेक-अपक अंतिम चरण सेहो खत्म होमय वला छल। मोबाइल मरल-मान सन पड़ल छल। सब कुटुम्ब सम्बंधी झगड़ा क’ लेने छलनि। किनको फोन अपेक्षित नहि। पछिला दू दिन भ’ गेल कोनो मैसेजोक नोटिफिकेशन नहि आयल। मोबाइलक प्रकृति होइत छैक जे किछु ने किछु ओहि मे होइत रहय।
पूनमक मोबाइल मे व्हाट्सएपक मैसेजक टोन बाजल। गेट पर चीअर-लीडर कम्पनीक संयोजक बौआइत छलीह। पूनमक मोबाइलक आवाज सुनि संयोजकक कान ठाढ़ भ’ गेलनि। संयोजक मोबाइल स्विच-आफ करबाक पुनः हिदायत देलकनि। यएह संयोजक हिनक बॉस सेहो छलीह। मुँह पर व्युटिशियन एखनो धरि हाथ चलबैते छल। पूनम इशारा सँ संयोजक केँ बुझेबाक प्रयत्न केलीह जे कनिकाल मे बंद क’ देतीह।
बाँकी चीअरलीडरक बेरा-बेरी मेकअपक काज खत्म भेल जा रहल छल। सब कियो अपन-अपन समान समेटि रहल छल। पूनमक मोबाइल फेर सँ बाजल, वएह व्हाट्सएपक आवाज। मोन मे भेलनि जे ओ त’ सबटा ग्रुप इत्यादि केँ म्यूट क’ क' रखने छथि। पुनः दू-तीन बेर मोबाइल बाजल। एकर माने चारि पाँचटा मैसेज आयल छनि। अवश्य कियो नवका ग्रुप बना हिनका ओहि मे जोड़ि देने छनि जाहि मे लोक खटाखट मैसेज पठा रहल छनि। फोन केँ स्विच-आफे कयने फायदा। आब संयोजक सँ सेहो डाँट-दबाड़ सुनि क' स्टेडियम नहि जाए चाहैत छलीह। संयोजक हिनकर इशारा बुझि गेल छलनि मुदा तैयो बाजि रहल छल, “जल्दी करो ! जल्दी करो !”
स्टेडियम हठाते दर्शकक हल्ला सँ गुंजायमान भेल। हठाते सब किओ समान सरिआबय लागल। संयोजक पुनः बाजल, “टॉस होने जा रहा है, एक मिनट के अंदर हमे अपने-अपने जगह पर पहुँचना है, जल्दी करो! जल्दी करो!”।
पूनम जल्दी सँ अपन समान सरियाबय लागलीह। अपन हैण्डबैग मे फोन केँ स्वीच ऑफ करबाक लेल बाहर कयने छलीह। मोबाइल फोनक उपरे मे आधा मैसेज देखेलनि । नरुआरवलाक मैसेज छलनि, “अहाँक जीवनक संघर्ष बहुत प्रेरणादायक अछि, हम अहाँक लेल बड्ड प्रसन्न छी, अहाँ हमर जीवनक चीअर लीडर सेहो बनि जाउ ने”।
पूनम मोबाइल केँ अनलॉक क’ शेष मैसेज पढबाक प्रयत्न करय लगलीह। संयोजक लग मे आबि गेलनि। जोर सँ चीकरि क' कहलकनि, “सुनाई नहीं दे रहा, टॉस शुरु होने वाला है, फोन बंद करो”।
पूनम दोसर मैसेज सब नहि पढि सकलीह। फोन स्वीच ऑफ क’ हैण्डबैग मे राखि लेलीह आ हैंडबैग केँ लाकर मे राखि देलीह। ओ दुनु हाथ मे फुलझड़ी जकाँ झण्डा लेने बाँकी चीअर-लीडरक संग चलि रहल छलीह।
ओम्हर दुनू टीमक कप्तान टॉस करबाक लेल नियत जगह पर आबि गेल छल । टॉसक सिक्का हवा मे उछालल गेल । पूनमक नजरि ओहि सिक्का पर केंद्रित छलनि।
आ कि क्यो बाजि उठलैक - "टॉस जीति गेलैक ओ ! "


c: text/html

text:
पञ्चकोशी
पञ्चकोशी दैलेख जिलाकs एक पवित्र तीर्थस्थल छी। इ क्षेत्रमs नित्य प्रज्वलित ज्वालासभ भेलासं इ तिर्थस्थलकs ज्वाला क्षेत्रक नामसं चिन्हल जाइत अछि ।
- "वाराणस्याः प्रयागश्च मायापुर्याः विशेषतः ।
- इदं क्षेत्रं महापुण्यं कलौ कल्मषनाशनम् ॥
अथवा वाराणसी, प्रयाग, मायापुरी (हरिद्वार)सं विशेष करि इ ज्वालाक्षेत्र महापुण्यदायक आ इ कलि युगमs पाप नाशक सहो छै से मान्यता अछि।" [१]
पादुका, नाभीस्थान, कोटीला, श्रीस्थान र धुलेश्वरकs पाँच थान पंचकोशीक नाम देल गेल अछि। पंचकोशीक उत्पन्न बारे कोनो ठोस प्रमाण नै भेटलकs बाधो बहुतो किम्ब्दनतीसभ इ प्रकारक होइत अछि।
- पौराणिक कालमs दैत्यसभ द्वारा त्रिलोकमे अन्याय आ अत्याचार करs लाग्ला पs ध्यानम बसल भगवान शिवकs जगाबक लेल देवतासभ द्वारा कामदेवकs पठाओल गेल छल। अपन ध्यान भङ होइत देखि भगवान शिव क्रोधमे आबि ध्यान मग्न शिव आपन तेसर नेत्र खोलि नेत्रसं निकलल अग्नी ज्वालासं कामदेवकs भस्म करि देलक। इ देखs भगवान शिवकs पश्चाताप भेल आ अपन ज्वालासभकs एकत्रित करि फेकि देल्खनि।[२]

robotstxt: allowed

filter: keep


text:
आईजी जेल आनंद किशोर जी कहला की कैदि सभ के इ सुविधा देबाक लेल गृह (कारा) विभाग बीएसएनएल क' 9.11 करोड़ टक्काक भुगतान करे जे रहल अछि। जहि सँ बिहार केर 57 जेल म' 105 टेलीफोन बूथ लगाओल जायत। एहि सभ टेलीफोन बूथों पर इनकमिंग कॉल केर सुविधा नै रहत। जेल के टेलीफोन बूथ सँ बात करबाक लेल कैदि सभ के अप्पन परिजन आर वकील केर नंबर जेल प्रशासन क' उपलब्ध करबे परतैन।
कैदी के अप्पन परिजन या वकील सँ बात करबाक लेल पहिने जेल प्रशासन सँ इजाजत लेबा परत। जेल के अंदर बंद कैदी महीना में कैको बेर अप्पन परिजन या वकील सँ बात क' सकैत छैथ। पीसीओ सँ बात करबाक लेल कैदी क' भुगतान सेहो करे परतैन्ह।
आनंद किशोर जी कहला कि जेल के फोन सँ कैदी केर बातचीत पूरा तरहे रिकॉर्ड कायल जायत। संगहि बात चित के दौरान जेल के एक अधिकारी ओहिठाम मौजूद रहता।


text:
पटना। माध्यमिक आ उच्च माध्यमिक विद्यालय क सुरक्षा लेल रात्रि प्रहरी रखबाक निर्णय कए शिक्षा विभाग कड़ाई स पालन करबाक निर्देश देलक अछि। एहि संबंध मे माध्यमिक शिक्षा निदेशक कमल कुमार सिन्हा डीईओ कए पत्र पठा सूचित करि देलथि अछि। निर्देश क अनुसार विद्यालय क सुरक्षा लेल प्राचार्य कए जिम्मेवार बनाउल गेल अछि। विभाग एहि संबंध मे पुरान पत्र क हवाला देलक अछि। 5 जनवरी 2009 कए तात्कालीन माध्यमिक शिक्षा निदेशक भृगुनाथ उपाध्याय सुरक्षा प्रहरी रखबाक निर्देश डीईओ क माध्यम स सबटा प्राचार्य सब कए देने छलाह। मुदा विभागीय आदेश क पालन कतहु नहि भेल। हाल मे भेल बैसार मे प्राचार्य सब एहन कोनो निर्देश क बारे मे अनभिज्ञता जता देलथि। डीईओ कए पठाउल गेल नवका पत्र मे एहि गपक उल्लेख अछि जे जतए एकटा आदेशपाल अछि ओहि विद्यालय क प्रबंध समिति क माध्यम स रात्रि प्रहरी क व्यवस्था कैल जाए।
maithili news, mithila news, bihar news, latest bihar news, latest mithila news, latest maithili news, maithili newspaper


text:
विनीत ठाकुर
मधुबनी । जिला पदाधिकारी श्री शीर्षत कपिल अशोक मधुबनी क अध्यक्षता मे बुध दिन अगामी बाढ़ि क पूर्व तैयारी लेल समीक्षा बैसक आयोजित कयल गेल जाहि मे अपर समाहर्ता दुर्गा नन्द झा,जिला परिवहन पदाधिकारी सुजीत कुमार, जिला भू अर्जन पदाधिकारी मो. अतीकुद्दीन, प्रभारी जिला सम्पर्क पदाधिकारी विनोद कुमार मधुबनी समेत अन्य जिला स्तरीय पदाधिकारी गण, अंचल अधिकारी आ बाढ़ि नियन्त्रण कार्यपालक अभियंता सहित पथ प्रमंडल सबहक कार्यपालक अभियंता उपस्थित छलाह।
बैसक मे जिला पदाधिकारी द्वारा बाढ़ि पूर्व तैयारी क समीक्षा प्रखंडवार कयल गेल आ सब पदाधिकारी के निदेश देलन्हि जे बाढि अयला पर कोनो गाँव या टोलक सड़क सम्पर्क भंग नहि हो।संगहि सब पथ प्रमंडल क कार्यपालक अभियंता के क्षतिग्रस्त पथ क मरम्मति बाढि पूर्व करबा क निदेश देलन्हि। प्रखंड सब मेलगाओल वर्षामापक यंत्र एवं जल स्तर मापक गेज क सुचारु रूपेँ कार्य करबाक समीक्षा जिला पदाधिकारी कयलन्हि। अंचल अधिकारी सब के हुनका द्वारा बाढि क समय संकट ग्रस्त व्यक्ति समूह के चिन्हित करबा क निदेश देल गेल। कार्यपालक अभियंता, बाढ नियंत्रण, झंझारपुर १/२, पश्चिमी कोशी तटबंध निर्मली एवं अन्य पदाधिकारी क संग तटबंध क सुरक्षा क समीक्षा करैत क्षतिग्रस्त तटबंध क पहचान मरम्मति क निदेश देलन्हि।
जिला पदाधिकारी सब अंचलअधिकारी क संग अंचलवार नाव क उपलब्ध्ता क समीक्षा करैत नाव केयर टेकर क सम्पर्क नंवर उपलब्ध रखवाक निदेश देलन्हि । बाढ़िक समय दे खल जाईछ जे नाव क उपयोग निजी कााज क लेल होइछ तेँ नाव पंचायत स्तरीय अनुश्रवण निगरानी समिति केँ बाढि क समय देल जायत जाहि सँ प्रभावित व्यक्ति समूह लाभान्वित होयताह। ओ अंचलाधिकारी सब के फूड पैकेट निर्माण हेतु पैघ हाल वा स्कूल क व्यवस्था आ पशु चारा उपलब्धता हेतु पशुपालन पदाधिकारी के निदेश देल।
जिला पदाधिकारी आपदा प्रबंधन के लाइफ जैकेट बाढ़ि सँ पूर्व उपलब्ध करेबाक निदेश देल। बाढ़ि क समय नियंत्रण कछ क स्थापना, राहत ,वचाव दल क गठन आकस्मिक फसल योजना सूत्रण तैयारी क अभ्यास करबा क निदेश कसंग बैक सँ फसल क्षति/जी आर क रा शि क्लियर करैबाक सेहो निदेश देल।


text:
दरभंगा, जुलाई ५, २०१५. मैथिली जिन्दाबाद!!
अखिल भारतीय मिथिला पार्टी एहि बेर जोर-शोर सँ विधानसभा चुनावक तैयारी मे लागि गेल अछि। अभामिपा केर राष्ट्रीय महासचिव रत्नेश्वर झा केर अध्यक्षता मे दरभंगा मे एखनहि संपन्न एक बैठक द्वारा कुल २१ उम्मीदवारक नामकेर घोषणा कैल गेल अछि। “जे मिथिलाक बात करत वैह मिथिला पर राज करत” – एहि कठोर संकल्पक संग सम्पन्न आजुक बैसार मे पार्टी महासचिवक अतिरिक्त प्रदेश अध्यक्ष सदरे आलम खान तथा अन्य अधिकारी लोकनि सेहो भाग लेलनि। विदित हो जे हालहि नवगठित कार्यसमितिक संग अभामिपा अपन चुनावी एजेन्डाक संग-संग संपूर्ण क्षेत्रक सघन दौड़ा करय मे लागल अछि। अर्जुन समान लक्ष्य पर दृष्टि रखैत आजुक सूची जारी कैल जेबाक जानकारी मैथिली जिन्दाबाद केँ भेटल अछि।
आइ जारी सूची मे डा. प्रभाकर झा (खजौली), लाल पासवान (राजनगर), फैज अहमद (बिस्फी), शैलेन्द्र मिश्र (झंझारपुर), सदरे आलम खान (जाले) हरि प्रसाद राम (समस्तीपुर), सुशील कुमार यादव (साहेबपुर), गुलाब सहनी (परबत्ता), बैजनाथ पासवान (बखरी), उमेश चन्द्र भारती (सिमरी बख्तियारपुर), निर्मल मिश्र (सहरसा), गंगा प्रसाद (अररिया), पंकज मंडल (फारबिसगंज), दीपचंद ऋषिदेव (रानीगंज), कन्हाई मंडल (मनिहारी), शंभु पासवान (सुपौल), साधना देवी (महिषी), चन्द्रशेखर झा (त्रिवेणीगंज), संजय ठाकुर (मिनापुर), गोपाल पाठक (बेनीपट्टी), सुनील यादव (खगड़िया) केर नामक घोषणा महासचिवकेर हस्ताक्षर सँ जारी कैल गेल अछि।


text:
आलेख
– प्रवीण नारायण चौधरी
एकटा महत्त्वपूर्ण घटना याद आयल। पिछला साल नवम्बर मे गाम मे विद्यापति पर्व समारोह आयोजित करैत साहित्य रसधारा सँ गामक आम जनमानस केँ परिचित करबैत डीजे संस्कृति आ भोजपुरी तथा आन-आन भाषाक फूहर गीत-संगीत सँ समाजकेँ सुरक्षा प्रदान करबाक निमित्त राखल गेल कार्यक्रम बहुत शान्तिपूर्ण आ भव्यताक संग समापन भेल छल। कार्यक्रमक प्रथम सत्र विचार गोष्ठी मे गामक बदैल रहल संस्कृति मे मैथिली मातृभाषा प्रति बढि रहल दूरी पर समीक्षात्मक-विश्लेषणात्मक टिप्पणी करीब ७३ टा वक्ता, विद्वान् एवं कवि द्वारा ७ घंटाक विद्वत् गोष्ठी एवं कवि गोष्ठी द्वारा जनमानस समक्ष राखल गेल छल। एहि मे आसपासक सब पत्रकार लोकनि सेहो आयल छलाह। प्रथम सत्र केर समापन पर भोजभातक आयोजन छल। पत्रकार महोदय सब सेहो सहभागी भेलाह। दोसर सत्र सँ पूर्वहि हुनका लोकनि जे दूर गाम सँ आयल छलाह ओ सब विदाइ लेबाक लेल आयोजनपक्ष सँ सम्पर्क केला। एक गोटे इशारा केलखिन जे हिनका सबकेँ विदाइ जे देबाक हो से दऽ दियौन। संयोजक सोचलाह जे संभवत: चाय-पान एवं ओतय अयबा मे जे पेट्रोल आदिक खर्च भेलनि से देबाक लेल कहि रहला अछि। ओ अपन जेबी सँ एक-एक टा नमड़ी निकालिकय हुनका लोकनिक हाथ मे दैत अन्यत्र ध्यान देमय लगलाह आ कि ओ पत्रकार बंधु सब संयोजकक मुंह तकैत बीच मे सिफारिश करनिहार केँ किछु इशारा केलखिन… संयोजक महोदय केँ ओ सिफारिशकर्ता कहलखिन जे बौआ, हिनका लोकनि केँ किछु आरो कय दियौन… संयोजक पुन: जेबी मे हाथ दय एक-एक टा नमड़ी आरो देलखिन। ताहि पर सिफारिशकर्ता कहलखिन जे एकटा पूरे दऽ दियौन… ई एकटा पूरा कि होइत छैक… कि कहय लेल चाहि रहल छी भाइ, खुलिकय बाजू, कनेक डपैटकय संयोजक सिफारिशकर्ता एक राजनीतिक दलक कार्यकर्ता सँ पूछलखिन। तऽ ओ अपन एकटा हाथ देखबैत कहलखिन जे ५०० टाका वाजिब होइत छैक। संयोजक केँ पता छलन्हि जे ओ कार्यक्रम समस्त ग्रामीण मिलिकय आयोजन केने छलाह तैयो बड पाइ घटैत छलैक तऽ एकटा परिवार जे संभ्रान्त आ संपन्न छलाह हुनकर प्रायोजन सँ सबटा पार लागि रहल अछि आ ताहि बात सँ ओ राजनीतिक कार्यकर्ता सेहो परिचित छलाह, तैयो एना कियैक कहि रहल छथि… खैर… ओ जेठ भाइ मानि सम्मान दैत चुपचाप ५००-५०० टाका पत्रकार महोदय सब केँ हाथ मे दैत छुटकारा लेला। ओ राजनीतिक कार्यकर्ता कहलखिन जे जाय-जाउ खुशी सँ आ नीक जेकाँ समाचार छापि देबनि।
दोसर दिन भने एकटा पत्रिका मे समाचार छपल आ दोसर मे छपबे नहि कैल। पूछला पर पता चलल जे हुनका जे विज्ञप्ति लिखकय देल गेल छल से कतहु हेरा गेल। ओ आइ लिखिकय समाचार पठौता आ बढियां कवरेज संग समाचार जरुर छपत। दोसर दिन भने फेर ओहि पेपर मे समाचार नहि छपलैक। पूछला पर ओ कहलखिन जे कि कहू सर, लिखिकय पठेलियैक, मुदा हेड अफिस नहि छपलक, हम कि करू। बात खत्म भेल, आयोजनकर्ता आ सिफारिशकर्ता बीच एहि बात लेल कनेक नोक-झोंक भेला पर ओ राजनीतिकर्मी कहलखिन जे हम तऽ अहाँकेँ मात्र १०० टाका के एक नोट देबाक इशारा केने रही, मुदा अहाँ ५०० बुझि हुनका सबकेँ बेसी दय देलियैन। बस कहासुनी होइत रहल, संयोजक ई बुझि गेला जे भऽ सकैत छैक जे भाइसाहेब अपन राजनीतिक फायदा सोचि ओकरा सबकेँ बेसी दिया देलखिन। तथापि समाचार नहि छपबाक आक्रोश पर हुनका सुनय लेल भेटलनि जे जहिया-कहियो ओ आब भेंट हेता तहिया एहि बात लेल हुनकर खिचाई अवश्य करब। जाहि पेपर मे समाचार छपबो कैल ताहि मे नाम देबाक होड़बाजी बेसी आ कार्यक्रमक विषय-उद्देश्य आ मूल भाव पर कोनो विवरण नहि देखि आयोजनक महत्त्व घटल बुझि दरभंगाक पत्रकार प्रति ओहि गामक बुद्धिजीवी समाज मे अफसोसक अलावे प्रतिक्रिया लेल किछुओ नहि देखायल।
आइयो अहाँ दरभंगा पृष्ठक कोनो समाचार पत्र पढू आ पत्रकारिताक मापदंड कि छैक से स्वयं देख सकैत छी। दरभंगा जेकरा मिथिलाक सांस्कृतिक राजधानी कहल जाइत छैक, जतय गाम-गाम मे उच्च कूलीन ब्राह्मण सँ लैत एक सँ बढिकय एक प्रतिष्ठित शिक्षित सुसंस्कृत गामक समूह आइयो बसल अछि, ताहि ठाम पत्रकारिताक मूल्य केवल हत्या, हिंसा, लूटपाट, आगजनी, बलात्कार, आपसी झगड़ा, राजनीतिक दलक गलाकट प्रतिस्पर्धा आ थोड़-बहुत सरोकारक विन्दु पर समाचार छोड़ि आन किछुओ टा नहि भेटत। पत्रकारक काज ओतय कोनो शिक्षित लोक कय रहला अछि वा कि सोर्स-पैरवी पर कोनो राजनीतिक कार्यकर्ता ई बुझब सेहो कठिनाह अछि। गोटेक उच्च-दर्जाक पत्रकार आ सेहो शहरी भाग मे छोड़ि आन सबटा ओहि दर्जाक पैरवी-पैगाम पर पत्रकार बनल बुझाइछ, जिनकार काजे एतबे अछि जे जगह-जगह सँ पाइ असूलू आ समाचार बनाउ। ई घोर चिन्ताक विषय थिकैक जे प्रबुद्ध समाजक संचारकर्मी एहि तरहें खुलेआम मूल्यहीन समाचार संप्रेषण करय आ जिबंत समाज केँ मृत्युक मुंह मे धकेलय। हमरा उम्मीद अछि जे एहि तरहक व्यवहार पर हरेक अखबारक संपादक स्वत: संज्ञान लैत कार्रबाई करय। नहि तऽ समाजक सेहो ई काज अछि जे ओ सब समाचार संचार-व्यवस्था प्रति सजग बनैत घटिया पत्रकारिता पर अंकुश लगबैथ। हमर दावा अछि जे अहाँ दरभंगा पृष्ठक कोनो समाचार पत्र मे समाजक सकारात्मक आ विकासात्मक पक्ष पर कोनो समाचार संकलन सामान्य रूप सँ नहि देखि सकब, एहि लेल भले कोनो टा पत्रिका खोलिकय देखि सकैत छी।


text:
नवम्बर २४, २०१५. मैथिली जिन्दाबाद!!
अपन मातृभाषा मैथिली प्रति सदैव जागरुक – दोहा, कतार मे कार्यरत मैथिल समाजक विभिन्न स्रष्टा लोकनि एहि बेरुक ‘सांझक चौपारि पर’ कार्यक्रम मे महाकवि विद्यापति केर स्मृति दिवस समारोहपूर्वक मनेबाक निर्णय केलनि अछि। संयोजक विन्देश्वर ठाकुर जे स्वयं एकटा प्रख्यात युवा मैथिली साहित्यकार, कवि एवं अभियानी छथि, ओ मैथिली जिन्दाबाद केँ जानकारी देलनि अछि जे सामान्य साहित्यिक गतिविधि मे किछु विशेष करबाक नियार हमरा लोकनि बहुत दिन सँ कए रहल छलहुँ, एहि विशेष मास कार्तिक आर महाकवि विद्यापति सँ जुड़ल उक्ति ‘कार्तिक धवल त्रयोदसी जान- विद्यापतिक आयू अवसान’ आर एहि संग शुरु भेल महाकविक स्मृति सँ हम मैथिली साहित्यकार अछूता नहि रहि सकलहुँ। एहि बेर महाकविक स्मृति दिवस हमरो लोकनि गाम-घर-समाज सँ दूर विदेशक प्रवास-भूमि कतार केर दोहा मे मनेबाक निर्णय केलहुँ अछि।
विन्देश्वर ठाकुर, अब्दुल रज्जाक, अशरफ राइन, प्रणव कान्त झा व दर्जनों मैथिली स्रष्टा लोकनि दोहाक मुर्तजा पार्क मे ‘अकास तर बैसकी’क तर्ज पर साँझक चौपारि केर रूप मे मासिक साहित्यिक गोष्ठी करैत आबि रहल छथि।
फेसबुक पर प्रकाशित आमंत्रण मे ओ लिखैत छथिः
“मातृभाषाक जगेर्णा हमरासबहक प्रेरणा” मूल नाराके संग बिगत ४ मास सँ निरन्तर रुपमे चलैत आबि रहल मैथिली काव्य-सन्ध्या एहिबेर सेहो निम्न मिति तथा स्थानमे होबए जा’ रहल अछि । एहिबेरक महत्वपूर्ण आकर्षण- “महाकवि विद्यापति स्मृति समारोह-२०१५” रहल अछि । मैथिली साहित्यक पैघ विभूति महाकवि विद्यापतिक स्मृति सबठाँ अपना-अपना तरहे मनाबि रहल देखि कतारमे रहल मैथिल सर्जकसबद्वारा सेहो पहिल बेर एहि कार्यक्रमके शुरु करबाक कोसिस कएल गेल अछि । अत: दोहा-कतारमे रहनिहार सम्पूर्ण सर्जक, स्रष्टा एवं साहित्यप्रेमी सबसँ सादर निवेदन जे कृपया एहि पुनित अवसरपर अवश्य पधारी आ कार्यक्रमके सफल बनाबी । संगे कतार सँ बाहर रहल मित्रसब सेहो अपन-अपन ‘महाकवि विद्यापति’ विशेष रचना एहि कार्यक्रममे पठा सकैत छी । एहिके लेल अपने सब फेसबूकमे -“साँझक चौपारि-पर’ पेज आ वाट्स एप्पमे अपन नम्बर सहित जुडि सकैत छी । संगे एहि पोष्टके कमेन्ट बक्समे सेहो अपन रचना भेजी । हमसब अहुठाँ सँ ल’ क वाचन करब ।
मिति: २७/११/२०१५
स्थान: ३९ न. बलदिया क्याम्प(सनैया)
दोहा-कतार
समय : ३ PM सँ
नोट: अहिसँ पहिने मुन्ताजा पार्कमे होइत आइल कार्यक्रम कतारी कानुन अनुसार पार्कमे एहन कार्यक्रम करबाक अनुमति नै देबाक कारणे एहिबेर स्थान परिवर्तन कर’ पडल ।
मैथिली जिन्दाबाद केर तरफ सँ कार्यक्रमक सफलता हेतु हार्दिक शुभकामना अछि।


text:
इंडियन मेडिकल एसोसिएशन (आइएमए), बिहार राज्य सरकार सं कोरोना संक्रमण सं मरय वला सरकारी आ निजी डॉक्टर कें प्रधानमंत्री गरीब कल्याण योजना कें तहत घोषित दुर्घटना बीमाक राशिक भुगतानक मांग केलक। आइएमए, बिहार अपन मांगक पूर्ति कें लेल स्वास्थ्य मंत्री मंगल पांडेय आ स्वास्थ्य विभाग कें प्रधान सचिव प्रत्यय अमृत कें पत्र लिखने अछि।
बिहार कें सचिव डॉ. सुनील कुमार बतओलनि जे आइएमए कें कहबाक अछि जे केंद्र सरकार द्वारा घोषित ई बीमा योजनाक शर्त कें राज्यक सभ’ सरकारी आ निजी डॉक्टर पूरा करैत अछि। ओतय, बिहार सरकार सेहो 17 मार्च 20 कें अधिसूचित ‘ बिहार ईपीडिमिक डीजिज कोविड-19 नियमावली,2020’ मे उल्लेख कयल गेल जे सभ’ अस्पताल (सरकारी आ निजी) मे फ्लू कॉर्नर भेनाइ अनिवार्य अछि, जतय कोविड-19 सं संबंधित रोगि कें स्क्रीनिंग कयल जायत। एना नहि केला पर दंड कें प्रावधान कयल गेल अछि। राज्य कें सभ’ निजी डॉक्टर आ अस्पताल कोरोना कें इलाज मे जुटल अछि।


text:
पटना। फिल्म अभिनेता अमिताभ बच्चन कहला अछि जे बिहार संबंध मे जे सुनल छल सबटा देख रहल छी। बिहार मे बदलाव देखा रहल अछि। एहि यात्रा मे बहुत किछु नहि देख पेलहुं मुदा जल्द फेर आयब। प्रकाश झा क फिल्म ‘आरक्षण’ क प्रचार क सिलसिला मे राजधानी पटना आयल बच्चन कहला जे बिहार आब विकासक बाट पर चलि चुकल अछि आ एहि ठामक लोक अगर चाहिये लेलक अदि त बिहार कए आगू बढबा स कियो नहि रोकि सकैत अछि। बच्चन कहला जे एहि ठाम आबि कए हुनकर मन गदगद अछि। बिहार मे हुनका केवल बदलाव टा नहि बल्कि बहुत रास फैन स सेहो भेंट करबाक मौका भेटल। काफी समय क बाद बिहार एलाह पर बच्चन कहला जे आब एहन अंतराल नहि, हम बस एकटा अल्प विराम क बाद फेर बिहार आयब।
एहि स पूर्व पटना पहुंचला पर अमिताभ बच्चन पूरा यूनिट क संग मुख्यमंत्री नीतीश कुमार स हुनकर आवास पर भेंट केलथि। एहि अवसर पर मुख्यमंत्री कहला जे ओ खुद सीनियर बच्चन क फैन रहला अछि। मुख्यमंत्री बहुत गर्मजोशी क संग ‘बिग बी’ कए अपन आधिकारिक आवास पर स्वागत केलथि। दूनू गोटे क बीच करीब 20 मिनट तक गप भेल। एक बाद पत्रकार स गप करैत बच्चन कहला जे बिहार मे बदलाव जे देखा रहल अछि एकर क्रेडिट नीतीश कुमार कए भेटबाक चाही। एहि अवसर पर निर्देशक प्रकाश झा आ अभिनेता मनोज वाजपेयी सेहो उपस्थित छलाह। प्रकाश झा मुख्यमंत्री कए आगामी 12 अगस्त कए रिलीज भ रहल फिल्म आरक्षण देखबा क न्योत सेहो देलथि।


text:
विचार
– ईशनाथ झा
मिथिलामे बास कयनिहार समस्त मैथिल मध्य दू टा नैसर्गिक गुण हमरा अत्यंत रोमांचकारी लगैत अछि। पहिल तँ ककरो मृत्यु पर श्रद्धांजलि देबाक हड़बड़ी आ दोसर बात-बातमे गर्व करबाक सुदीर्घ परंपराक पालन। ई गर्व करबाक पुनीत कार्य सभकें एकताक सूत्रमे बन्हबाक अभूतपूर्व काज करैत अछि। एक आदमी कोनो काज केलक वा किछु करबामे सफल भेल कि पाछाँ सँ दर्जनक दर्जन नाकारा-कोढ़ियाठ सब गर्व करबामे व्यस्त भ’ जाएत। एना लागत जे सब होली-जुड़िशीतल जकाँ सामूहिक रूपसँ भाँगक सेवन कए मस्त भ’ गेल हो !
आब बाबूबरहीक कोनो युवक यूपीएससी पास केलनि आ इम्हर झंझारपुरमे मैट्रिक फेल भाइ साहेब शिखर-पराग थुकड़ि गर्व कs रहल छथि। ओ पास केनहार वीर ने हिनका जनैत छनि ने ई ओकरा जनै छथिन तैयो ओ हिनकर नाम रौशन कs रहल छनि। भाइ साहेब गौरवान्वित छथि, आनंदविभोर छथि। दुआरि पर बैसल छथि, गहूम पिसेबाक लेल चक्की पर जेबाक छनि तैं कने विषादमे छथि कि व्हाट्सऐप पर संदेश अभरै छनि भगवान परशुरामक फोटो संग, ‘गर्व से कहो हम ब्राह्मण हैं’, आकि गहूमक मसकल झोरा देखैत-देखैत भाइ साहेबक छाती चाकर भ’ जाइ छनि, ठोर पर मुस्की पसरि जाइत छनि, आँखिमे दर्पक लालिमा देखार भ’ जाइत छनि, गर्वक परिधि विस्तृत भ’ जाइत छनि, परशुराम सँ लs के चाणक्य तककें मनक अंतरदृष्टि सँ देखय लगैत छथि आ गर्वातिरेक सँ भाव-विभोर भ’ जाइत छथि।
केबाड़ लग ठाढ़ि घरनी एहि मुखारविन्दक दर्शन करैत संशय मे पड़ल छथि कि एहि मनसाक मुँह देखियौ ! चारि मास सँ गाम पर बैसल छै निठल्ला, बच्चाक स्कूल सँ आॅनलाईन पढ़ाइक फीसक तगेदा भोर-साँझ अबै छै, बुचिया कहिया सँ घिनेने छै जे नबका जीन्स-टॉप किनबे करतै ! एक हफ्ता सs तरकारी वाली नै अबै छै तते ने उधारी लs लेने छियै ! कोनो टा जोगाड़ नै छै एहि सभक चुकता करबाक आ ई आदमी प्रसन्नचित्त मोबाइल नेहारि रहल छै ! ई सोचिते छली बेचारी कि हुनकहु मोबाइलमे टुनटुन बजलनि। चेक केलनि तs देखलनि जे एकटा वीडियो आयल छलनि। ओकर गोलकी चकरी घुमिये रहल छल कि बाहरमे भाइ साहेब चिचियेला — सुनै छी, आइ समस्त भारतवासीक लेल महान गौरवशाली समय आबि गेल। ‘रामलला विराजमान’ —- वीडियो मे कहि रहल छल जे गर्व करू जे अहाँ एहेन ऐतिहासिक क्षणक साक्षी बनि रहल छी …..! आब दुनू प्राणी समवेत गर्व करय लगलाह। अहा, ब्रह्मानंद सहोदर परमानंद, आनंदे-आनंद ! तत्काल ओहो बिसरि गेलीह अपन पीठक दर्द, बुढ़हीक उकासी आ बच्चाक फीस। गर्व करबाक अपन पुरातन परंपरा पर हुनका गर्व हुअए लगलनि।
हम कखनहुँ काल सोचैत छी जे ई त्वरित प्रसन्नताक अनुभूतिक सुख मनुष्ये टा कें भेटैत छैक शायद ! यदि आनो जीव-जंतु मे ईश्वर गर्व करबाक क्षमता देने रहितथि तँ रंग-बिरंगक नारा-पोस्टर देखबा-सुनबामे अबितै —— ‘गर्व से कहो हम नाली के पिल्लू हैं’, ‘अखिल भारतीय झिंगुर महासभा’, ‘अखिल ब्रह्माण्ड गिरगिट युवा वाहिनी’, ‘जमात-ए-जू’, ‘लश्कर-ए-लीख’ आदि आदि। सबसँ बेसी गौरवान्वित तँ कोरोना वायरस समाज रहितै एखनुका समयमे ! आनो वायरस एकर अपार सफलता देखि गौरवान्वित रहितै ! मुदा भगवान ई गर्व करबाक विपुल बुद्धि मात्र मनुक्ख कें दए अपन समदर्शी हेबाक गुण पर प्रश्नचिह्न लगा लेलनि !
खैर, ‘आइ गर्व करबाक ऐतिहासिक क्षण आबि गेल अछि’, ई एहि भूभाग पर अधिकांश मनुक्खक हृदयमे उथल-पुथल मचौने अछि। एक दोसर सँ सब ई सूचना आदान-प्रदान कs रहल अछि। ओ गामक चौक पर पान गलोठने गर्व कs रहल छथि। मास्क गरदनिमे लटकल छनि। लेकिन भोरेसँ निरंतर गर्व कs रहल छथि आ सब सँ गर्व करबाक आह्वान कs रहल छथि। किछु गोटै बिछौने पर पड़ल-पड़ल गर्व कs रहल छथि। सिलेटिया मोबाइलमे चेक कए रहल छथि जे के सब कतय गर्व नहि कs रहल अछि। एहन निर्बुद्धि सभक लेल ओ गारि-कथाक चुनावमे निमग्न छथि। बगलमे पड़ल बच्चा कानब शुरू करैए, बहुत कनैए ! ओ ओकरा थोपड़ा दैत छथि आ पुनः गर्व करय लगैत छथि। एहन शुभ कार्यमे जे कियो विघ्न-बाधा उत्पन्न करत से लतियाओल जैत, ई सोचैत ओ गर्व करैत रहैत छथि। तामे वीडियोमे कोनो विदेशी कहि रहल अछि, “हमरा लग धन-संपत्ति अछि, विलासिताक वस्तु-जात अछि, गाड़ी-बंगला-गजट अछि, उत्तम स्वास्थ्य व्यवस्था अछि, अत्याधुनिक शिक्षा प्रणाली अछि, तोरा लग की छौ एते जे गौरवे आन्हर भ’ रहल छें ?” ई पड़ले-पड़ल चिचियै छथि, “हमरा लग गर्व करबाक एक सौ कारण अछि, एहि लेल जिगर चाही ! छौ तोरा लग ई कलेजा, बुड़िबक् नहि तन ! हम सब मृत्युक तांडवमध्य गर्व कs सकैत छी, निर्धनता आ भुखमरीक क्रूर अट्टहासक बीच गर्व कs सकैत छी, हम अशिक्षा एवं असमानताक खत्तामे गर्वक नृत्य कs सकैत छी, छौ तौरा लग ई सुविधा आ सौभाग्य ? हम स्थितिप्रज्ञ छी, गर्व करबाक लेल जन्म भेल अछि, सात जन्म तक करैत रहब ! तैं हम सदैव गर्व सँ कहैत छियै जे हम गर्व कs रहल छी !


text:
अखिलेश कुमार मिश्रा।
- मर्यादा पुरुषोत्तम भगवान श्रीराम के बारे में हम सभ सामान्य आदमी की आ कते लिखि सकै छै। कहल गेल अछि न,
सात समदि की मसि करौं, लेखनि सब वनराई।
धरती सब कागज करौं, हरि गुण लिखा न जाई।। तथापि निबन्ध के विषय जे विषय अहि बारे में तs अप्पन ज्ञान हिसाबे लिखनाई जरूरी अछि। सभ सँ पहिले बुझि जे राम शब्द के अर्थ की। राम रम धातु सँ बनल शब्द अछि जेकर अर्थ होइत अछि रमण केनाइ अर्थात भगवान राम सभ भक्त केँ हृदय में सदिखन रमण करै छैथि। हिनकर नाम के आगाँ में मर्यादा पुरुषोत्तम लगैल गेल अछि, मतलब भगवान मनुष्य योनि में जन्म लेलाक बाद मनुष्य के सभ मर्यादा के पालन करैत जीवन कोना जीवल जाइत अछि पूरा जीवन ही आदर्श स्थापित करैत रहलाह। एक आदर्श पुत्र,भाई, पति, दोस्त आ क़ि आदर्श दुश्मन भी। अप्पन पूरा मनुष्य जिंदगी में ही आदर्श के कतौ भंग नै होब देलैथि।सभ गोटे तs बचपन सँ ही राम कथा सुनने आ रामायण देखने होयब। तैं भगवान रामक जीवनी के बारे में की बताउ। त्रेता युग में भगवान विष्णु अप्पन सातम अवतार में ऐलाह।सूर्यवंशी अयोध्या के राजा दसरथ जेखन अप्पन चारिम पन में पहुँच गेलाह तैयो संतान सुख सँ वंचित रहैथि। अप्पन दुखड़ा कुलगुरु वशिष्ठ के कहलाह आ सन्तानोत्पत्ति के लेल सुझाव माँगलाह। हुनकर सलाह के अनुसारे ऋषि श्रृंगी के द्वारा पुत्रकामेष्ठि यज्ञ सम्पन्न करायल गेल। तत्पश्चात राजा दसरथ के अप्पन ज्येष्ठ रानी कौशल्या सँ पुत्र के रूप में भगवान राम जन्म लेलाह। ताहि दिन चैत्र महिनाक शुक्लपक्षक नवमी तिथि रहै तs हम सभ ओहि तिथि कs रामनवमी मनबैत छी। श्रीराम अपन तीनू अनुज सहित कुलगुरु वशिष्ठ के आश्रम में सभ शिक्षा अर्जन कs अयोध्या एलाह। महर्षि विश्वामित्र के द्वारा राक्षस सभ सँ आश्रम के रक्षार्थ अनुज लक्ष्मण सहित श्रीराम के दसरथ जी माँगि लेल गेलाह। श्रीमान अनुज लक्ष्मण समेत राक्षसी तारका वध आ मरीचि के भगा देलैथि। महर्षि विश्वामित्र के द्वारा अस्त्र सस्त्र में निपुण भs हुनके आदेशानुसार मिथिला एलाह जतय शिव धनुष भंग कs सियासुकुमारी सीता सँग विवाह केलाह। विवाह के बाद अयोध्या एलाह आ एतय प्रजा के मन्तव्य पाबि राजा दसरथ श्रीराम के राज्याभिषेक के तैयारी करय लगलाह। मुदा अप्पन छोटकी पत्नी के देल वचन के कारण हुनकर बात मानि राज्याभिषेक सँ पहिले ही श्रीराम के चौदह वर्षक वनवास भेज देल गेल। श्रीराम पिता आज्ञा मानि अप्पन भार्या सीता आ अनुज लक्ष्मण समेत वनवास लेल चलि पडला। वनवास के दौरान सभ ऋषि मुनि सभ सँ भेंट, रास्ता आ जंगल के राक्षस सभ सँ मुक्ति दियेनाइ काज रहल। अहि बीच में राक्षस राज छल सँजनकदुलारी केँ हरण कs लंका ल गेल। ओहि बीच मे श्रीराम अनुज सहित सीता के ढूंढ के लेल वने वन ढूंढ में लागि गेलाह। अहि बीच में पवनपुत्र हनुमान सँ भेंट, बानरराज सुग्रीव सँ मित्रता, बालि वध आदि घटना घटल। महर्षि अगस्त्य सँ बहुत तरहक दिव्यास्त्र प्राप्त कs समुद्र पर बांध बांधी क लंका पर चढ़ाई कs रावण वध क सियासुकुमारी के मुक्त करेलाह। रावणक अनुज विभीषण के लंका के राजा बना अयोध्या वापस आबि गेलाह। एतय अनुज भरत अप्पन जयेष्ठ श्रीराम के राज गद्दी पर विराजमान केलाह। श्रीराम अयोध्या के राज काज बहुत कर्तव्यनिष्ठ भs केलाह। अहि बीच में अप्पन सभ सुख सुविधा छोड़ि जनताक इच्छा बुझि अप्पन प्राण प्यारी सियासुकुमारी के वनवास देलाह जतय हुनका दु टा पुत्र लव-कुश भेलैन्ह जे बाल्यकाल में ही महर्षि वाल्मीकि सँ शिक्षा प्राप्त कs अत्यधिक बलशाली भेलैथि। बाद में माँ सीता लव-कुश के अप्पन पिता के सौंपि धरती में समा गेलीह। बाद में भगवान श्रीराम सेहो अप्पन देह त्याग सरयू नदी में जा कs केलाह।


text:
— आभा झा।
आइ भोरेसँ शीला भनसा घर मे भानस करय मे लागल छलीह। हुनकर सात बरखक बेटी पलक हुनका कहैत छनि कि माँ अहाँ आइ भोरे सँ कि सब बना रहल छी? सात बरखक पलक अपन बाल सुलभ जिज्ञासा सँ अपन माँ सँ प्रश्न केलनि।
माँ कहलखिन आइ अहाँक बाबा के श्राद्ध छनि ने ,हुनके लेल पकवान बना रहल छी। पलक सोचैत बजली माँ बाबा तऽ भगवान लग चलि गेलाह तखन ई सब पकवान खाइ लेल हमर घर कोना एता? माँ जवाब देलखिन नहिं पलक बाबा आब नहिं एता ई सबटा पकवान हम हुनका लग पहुँचा देबनि।ओ केना माँ? अपन पंडित जी छथि ने , ओ पूजा करि कऽ हुनका लग पहुँचा देथिन। शीला पलक के मुँह बंद करय लेल बजली। तखन पलक कहैत छनि कि माँ जखन बाबा अहिठाम रहैत छलाह तखन अहाँ हुनका ई सब पकवान बना कऽ कहाँ दैत छलियनि। तखन तऽ अहाँ हुनका समय पर जलखइ आ खेनाइ सेहो नहिं दैत छलियनि।आइ जखन बाबा नहिं छैथ तखन एतेक रास पकवान। शीला पलक के एकटक देखय लगलीह। तैं अहाँ बच्चा के ई नहिं बुझियौ कि ओकरा ज्ञान नहिं छैक। ओ जे अहाँ के देखैत अछि ओहो वैह सीख रहल अछि।अहाँ ओकरा नीक संस्कार देबै तऽ ओहो नीक सीखत आ खराब देबै तऽ ओहो खराब सीखत।


text:
सप्तकोशी नगरपालिका
सप्तकोशी नगरपालिका नेपालक पूर्वाञ्चल विकास क्षेत्र अन्तर्गत सगरमाथा अञ्चलक सप्तरी जिलामे अवस्थित एक पूर्व नगरपालिका छी।[२][३] स्थानीय विकास मन्त्रालयद्वारा ६१ टा नव नगरपालिका बढबैत काल सप्तरीक फत्तेपुर, ओद्राहा आ कमलपुर गाउँ विकास समितिसभ मिलाए सप्तकोशी नगरपालिका घोषणा केनए छल ।[३]सप्तकोशी नगरपालिकाक केन्द्र फत्तेपुर गाविसक तुलसीचोकमे राखल गेल छल ।[२][४]
जनसङ्ख्या[सम्पादन करी]
सप्तकोशी नगरपालिका फत्तेपुर, ओद्राहा आ कमलपुर गाविससभ मिलाए बनायल गेल छल । राष्ट्रिय जनगणना २०६८ अनुसार फत्तेपुर, ओद्राहा आ कमलपुर गाविससभक जनसङ्ख्याके जोडि सप्तकोशी नगरपालिकाक कूल जनसङ्ख्या २१,१३१ होइत अछि ।[१]
सन्दर्भ सामाग्रीसभ[सम्पादन करी]
- ↑ १.० १.१ "नेपालको राष्ट्रिय जनगणना २०६८ (गाविस तह)", राष्ट्रिय योजना आयोग, नेपाल सरकार, नोभेम्बर २०१२, अन्तिम पहुँच नोभेम्बर २०१२।
- ↑ २.० २.१ "स्थानीय प्रशासन र सामुदायिक विकास कार्यक्रम", स्थानीय विकास मन्त्रालय, मंसिर, अन्तिम पहुँच मंसिर २०७१।
- ↑ ३.० ३.१ "६१ नयाँ नगरपालिका घोषणा", हिमाल खबरपत्रिका, १६ मंसीर २०७१, अन्तिम पहुँच १६ मंसीर।
- ↑ "सप्तरीमा थप एक नगरपालिका , सागै अब ४ नगरपालिका", ऑनलाईन साझा, २०७१ मंसीर १७, अन्तिम पहुँच १७ मंसीर।


text:
इ मंदिर आय क मामले मे उत्तर भारत मे वैष्णो देवी मंदिर क बाद दोसर स्थान पर अछि
पटना। पटना क प्रसिद्ध महावीर मंदिर मे पिछला वित्तीय वर्ष मे एक करोड़ 71 लाख टका स बेसीक नैवेद्यम क बिक्री भेल अछि, जखन कि मंदिर कए कुल चारि करोड़ स बेसीक आय भेल अछि। महावीर मंदिर न्यास समिति क सचिव किशोर कुणाल सोमदिन कहला जे वित्तीय वर्ष 2009-10 मे महावीर मंदिर क कुल आय 4,04,85,077 रहल। एहि प्रकार स इ मंदिर आय क मामले मे उत्तर भारत मे वैष्णो देवी मंदिर क बाद दोसर स्थान पर अछि। ओ कहला जे मंदिर कए सिर्फ नैवेद्यम स 1,71,17,000 क आय भेल अछि। एकर अलावा दानपात्र स 114 करोड़ क आय प्राप्त भेल अछि, जखनकि धार्मिक कर्मकांड स 84,48,016, धार्मिक पुस्तक आ रत्न क बिक्री स 17.22 लाख क आय भेल अछि। एकर अतिरिक्त मंदिर कए 11.65 लाख क आय अन्य स्त्रोत स भेल अछि। कुणाल क अनुसार मंदिर क आय मे स तीन करोड़ टका कई प्रकार क लोक कल्याणकारी कार्य मे खर्च कैल जाएत। एहि मंदिर क आय मे स एकटा पैघ राशि महावीर कैंसर संस्थान कए सेहो देल जाइत अछि।


text: पटना। बेली रोड पर रेलवे इंजन क हार्न इलाका क लोक लेल नव छल। रेल इंजन कए देखबा लेल जुटल भीड इ बता रहल छल जे विकासक भूख एहि इलाका मे कतेक बढि चुकल अछि। पाटलिपुत्र टिसन एखन चालू नहि भेल अछि, मुदा एहि ठाम जमा भीड बता रहल छल जे इ टिसन केतबा उपयोगी होएत। गंगा पर पुल तैयार भेलाक बाद एकर महत्व देखबा लेल बाट नहि ताकए पडल। बच्चा, युवा आ वृद्ध रेल इंजन कए करीब स देखबा लेल एना जुटल मानू इंजन कहियो देखने नहि हुए। मुदा इ भीड इंजन देखबा स बेसी एकटा सपना कए साकार होइत देखबाक छल। पाटलिपुत्र टिसन तक रेलवे ट्रैक क परीक्षण पूरा भ गेल। खगौल-दीघा नहर पर निर्माणाधीन ओवर ब्रिज क नीचा स रेलवे लाइन बेली रोड भ कए पाटलिपुत्र टिसन तक बिछा देल गेल अछि। एहि पटरी पर पहिल बेर रेल इंजन कए दौड़ाउल गेल अछि। ट्रैक क परीक्षण क कारण किछु काल लेल बेली रोड पर यातायात बाधित रहल। पूर्व मध्य रेलवे दिस स 15 मार्च कए पाटलिपुत्र टिसन तक इंजन ल जेबाक योजना बनल छल, मुदा बेली रोड पर ट्रैक बिछेबा मे देरीक कारण इ विलंब भेल। रेलवे ट्रैक परीक्षण क बाद बेली रोड पर स तत्काल पटरी हटा लेल गेल अछि, ओवर ब्रिज क निर्माण कार्य पूरा भेलाक बाद एकरा फेर जोडि देल जाएत। कहल जा रहल अछि जे 31 मार्च तक ब्रिज क निर्माण पूरा करबाक छल, मुदा एखन एहि मे आओर समय लागत। तहिना पाटलिपुत्र टिसन क भविष्य गंगा पर बनि रहल सेतु पर निर्भर करैत अछि। रेलवे क दस्तावेजक अनुसार एहि पुल कए मार्च 2013 तक बनि जेबाक अछि मुदा जाहि रूप मे एहि साल एहि पुल लेल बजट मे आवंटन कैल गेल अछि ओहि स इ संभव नहि बुझाइत अछि। एहि सालक बजटक अनुसार पटना गंगा पुल क अनुमानित लागत 8,35,00 लाख अछि, जखन कि एहि पर एखन धरि 6,11,70 भ चुकल अछि, एहि साल बजट मे एहि पुल लेल केवल 50 लाख टका देल गेल अछि। एहि पुल कए पूरा करबा लेल 31 मार्च 2012 तक क डेटलाइन देल गेल अछि, जखन कि एहि पुल कए पूरा करबा लेल एखनो 1,7330 लाख टकाक जरूरत अछि, जे अगिला बजट मे सेहो एकमुश्त भेटब कठिन अछि। एहिप्रकार स 2013 क सेहो इ पुल तैयार नहि भ रहल अछि।


text:
दरभंगा। 22 दिसम्बर। [प्रणव कुमार चौधरी] पुलिस चाही लिए तेँ कीछभी क' सकैत अछि बस करबाक नीयत होयबाक चाही। एक दिलचस्प मामला सामना आयल अछि। मोबाइल चोरी जेहन छोट घटनाक पर्दाफ़ाश करबाक लेल एक महिला पुलिस कर्मी आजुक समय म' चर्चा मे छथि। ई एक सबक सेहो अछि मनचला सभक लेल फोन पर मीठ-मीठ गप सुनिकेँ लहालोट भ' जायत छथि।
दरभंगा नगर थाना मे एक मोबाइल फ़ोन चोरी होयबाक रिपोर्ट दर्ज भेल। ओना तेँ मोबाइल चोरी क' पुलिस बेसी महत्व नहि दैत अछि, मुदा एहि केस मे देलक किएक जे चोरी भेल कीमती मोबाइल भाजपा नेता संजय महतो के छलैन्ह। महिला एएसआई एक अभिनव प्रयोग करैत चोर क' गिरफ्तर केलक। ई केस असिस्टेंट सब-इंस्पेक्टर मधुबाला देवी केर सुपुर्द कायल गेल छल। मधुबाला पहिने फोन सर्विलांस पर लगेली। जखन ओ मोबाइल ट्रेस करैत छली तेँ अलग अलग इलाका बतबैत छलैन्ह। जाहि कारण सँ चोरक ठेकानक पता नहि चलैत छल। ऐना म' मधुबाला दोसर तरिका सोचे लागली। ओहि मोबाइल म' लागल नंबर के पता लगाओल गेल, फेर मधुबाला ओहि नंबर पर फोन केलि।
मधुबाला हुनका सँ खूब मीठ मीठ बात करे लागली। तीन-चारि दिन धरी प्यार मुहब्बत के बात होयत रहल, मधुबाला एहिठाम अप्पन अगला छल चलली। प्रेमी साहब क' दरभंगा टावर पर भेट करबाक लेल बजेली। टावर लग सादा ड्रेस मे पुलिस के जवान तैनात कायल गेल। कथित आशिक़, जिनकर नाम हसनैन अछि, हवा मे उड़ैत ओता पहुंचला। एहिसँ पहिने कि हुनकर भेट करबाक इच्छा पूरा हेतिए आस-पास मौजूद पुलिस हुनका गिरफ्तार क' लेलक। चोरी भेल मोबाइल सेहो हुनका लग सँ बरामद कायल गेल।


text:
नवका- पुरनका लेख सर्च करु...
कोसी मे पानि पढ़ला सं बेचैनी...
नेपाल मे मुसलाधार बारिश के बाद कोसी मे एक लाख चौंसठ हजार क्यूसेक पानि छोड़ला सं सुपौल... अररिया के कइटा इलाका मे पानि घुसि गेल. पानि छोड़ला सं कोसी नदी के जल स्तर बढ़ि रहल अछि. पानि उफान मारि रहल अछि. एहि सं लोक के एक बेर फेर सं बाढ़िक भय सताबय लागल अछि. ओना अखन त मानसून शुरूए भेल अछि. आब त पानि होएते रहत एहन मे कोसी के जल स्तर आओर बढ़त.
गाम मे पानि घुसला के बाद पहिने त लोक सभ मे हरबर्री... कोहराम जकां मचि गेल. लोक सभ केहुना कs घर–द्वार छोड़ि ऊंच ठाम चलि गेलाह. मुदा ऊंच जगह पर हिनका सभ के रहय के लेल कोनो खास व्यवस्था नहि अछि. बारिश के मास मे घर के बाहर रहनाय जीवन के एकटा संघर्ष अछि.
पिछला साल 18 अगस्त के आएल बाढ़ि सं इलाका के लाखों लोक बेधर भs गेल छलाह. जान-माल के भारी नुकसान भेल छल. सैकड़ों लोक... माल-मवेशी पानि मे बहि गेलाह. कतेक घर... पुल दहा गेल. सड़क... रेलक पटरी सभक नामोनिशान नहि रहल. चारुकात पानिए-पानि. ओहन मे नेपाल मे दिन राति भ रहल पानि सं... आओर नदी मे पानि छोड़ला सं लोक सभ चिंतित छथिन्ह.
ओना पिछला साल के बाढ़ि के बाद सरकार एहि बेर कोनो रिस्क नहि लेबय चाहैत अछि. प्रशासन के पूरा अमला के कोनो स्थिति सं निपटय के लेल सतर्क करि देल गेल अछि. इंजीनियर सभ के सेहो बांध... तटबंध पर ध्यान देबय लेल कहि देल गेल अछि. मधेपुरा... सुपौल... सहरसा... पूर्णिया आओर अररिया इलाका मे प्रशासन के ओर सं बाढ़िक स्थिति सं निपटय के तैयारी कएल गेल अछि. सरकार के कहनाय अछि जे कोसी के बांध सुरक्षित अछि आओर लोक के धबराय के जरूरत नहि अछि. ज्यादा पानि छोड़ला सं बांध के कोनो नुकसान नहिं होएत. बांध के काफी मजबूत क देल गेल अछि.
भगवान करय एहि बेर बांध नहि टूटय. सभ किछ नीक रहय. लोक के बेसि परेशानी नहि होए. अपना सभ त प्रार्थना करिए सकय छी. शेष त ऊपर वाला के हाथ मे अछि. ओना सरकार.. प्रशासनिक अमला के सेहो सदिखन तत्पर आओर सतर्क रहय पड़तन्हि. आपात स्थिति के लेल हर वक्त तैयार रहय पड़तन्हि.
सदस्यता लें टिप्पणियाँ भेजें (Atom)


text:
नेपाल मे पहिचानक समस्या कियैक?
Why Identity Crisis In Nepal?
नेपाली सहित सब भाषा केँ सिर्फ अलंकृत रूप मे राष्ट्रीय भाषा कहि देला सँ न्यायोचित अधिकारसम्पन्नता आबि सकत?
कथनी आ करणी मे फर्क केँ हंटेबाक लेल संघीयता केँ निर्भीकता सँ लागू करय मे तकलीफ कियैक?
नेपाली बाद दोसर सशक्त भाषा ‘मैथिली’ केँ खन्डित करबाक अनेकों षड्यन्त्र कियैक?
आखिर ई पहिचानक समस्या नेपाल मे कियैक छैक? एकर जड़ि ताकू। सिर्फ भाषण मे कहि देनाय जे नेपाल बहुभाषिक-बहुधार्मिक-बहुसांस्कृतिक आ बहुल्य पहिचानक देश थिक, मुदा व्यवहार मे ‘एकल भाषा – नेपाली भाषा’ मात्र नीतिगत रूप सँ लागू करबाक कारणे दोसर भाषाभाषी केँ अपन भाषिक पहिचान प्रति स्वाभिमान-सम्मान बोध नहि भऽ पाबि रहल छैक, ओ स्वयं अपनहि नजरि मे ‘दोस्रो दर्जा’ केर नागरिक बनिकय अपनहि राष्ट्रीयता पर सवाल रखैत अछि।
नेपाल मे एहि तरहक कथनी आ करणी मे फर्क केँ मेटाबय लेल एकमात्र कड़ा संघर्ष भेलैक ‘मधेश आन्दोलन’ सँ, मुदा ओहो आन्दोलन किछु नीतिगत आ सैद्धान्तिक गलत अवधारणा आ नेतृत्वक लोभी, अहंकारी आ मिथ्याचारी होयबाक कारण अन्ततोगत्वा धराशायी भऽ गेलैक एक बेर लेल। हम दावीक संग कहि सकैत छी – नेपाल मे दोबारा, तेबारा आ बेर-बेर खूनी क्रान्ति हेतैक एहि ‘पहिचानक समस्या’ केर कारण। एतय एक वर्ग मालिक आ दोसर वर्ग मजदूर जेकाँ ‘आन्तरिक भान’ मे फँसल अछि। मालिक आ मजदूर बीच जहिना बोनि लेल संघर्ष होइत रहैत छैक, तहिना एहि ठामक शासक वर्ग आ शासितो मे शोषित वर्ग बीच संघर्ष होइत रहत।
समाधान लेल एक्के गोट बात बुझू – विश्व भरि मे प्रचलित न्यायपूर्ण सिद्धान्त छैक भाषिक पहिचान आ भाषा आधारित शिक्षा, सरकारी कामकाजी भाषाक रूप मे मान्यता, रोजी-रोजगार लेल सभक भाषा केँ सम्मानपूर्वक राज्य द्वारा हितपोषण – सभक संस्कृति आ इतिहास केँ राष्ट्रीय स्वामित्व पेबाक अधिकार, नहि कि ई देश हमर बाप-पुरुखाक अरजल देश थिक आ मधेशी कहेनिहार एतय दोसर-तेसर लोक थिक। ई भान जा धरि ‘नेपालीभाषाभाषी’ समुदायक दिमाग सँ नहि हंटतैक, ता धरि ई देश मे शान्ति सपनहुँ मे संभव नहि होयत।
एकटा नीक बात ई भेलैक जे संघर्षक बीच नव संविधान लागू भेलैक। लेकिन ईहो नव संविधान लागू कतेक भेलैक आ एकर जमीनी प्रभाव कतेक परिवर्तन आनि सकलैक से सब कियो देखिये रहल छी। फेर सँ कथनी आ करणी मे फर्कक एकटा नंगा नाच देखि सकैत छी राज्य द्वारा निर्धारित नीति-कार्यक्रम आ बजट विनियोजन संग व्यवहार मे लागू अधिकारसम्पन्नताक सम्बन्ध मे। लोक एखन चुप अछि। वर्तमान दु-तिहाई बहुमतक दावी करयवला सरकार द्वारा केना-केना कि सब अधिकार व्यवहार मे लागू कयल जेतैक तेकर प्रतीक्षा मे सब चुप अछि। मुदा बवंडर मानू कतहु प्रतीक्षा कय रहल हो…. मानू जेना फल्लाँ दिन फल्लाँ समय धरि फल्लाँ काज नहि हेतैक त एतय पुनः मधेश आन्दोलित होयत आ आरपार केर संघर्ष होयत।
हमर व्यक्तिगत धारणा ई अछि जे संघर्ष सँ पहिनेक चुप्पी पर राज्य आ राजनीतिज्ञ-नीतिकार – राष्ट्रहित मे सोचनिहार ध्यान देथि, बात बुझथि। शीघ्र सर्वदलीय बैसार कय आन्तरिक असन्तोष, संविधान संशोधनक मुद्दा आदि केँ संबोधन कयल जाय। नहि त दुर्घटना घटब तय अछि।
एकटा आर्टिकल सन्दर्भ लेल राखि रहल छी, ई पढूः
https://jia.sipa.columbia.edu/online-articles/identity-crisis-nepal
हरिः हरः!!


text:
विराटनगर, १५ मार्च, २०१६. मैथिली जिन्दाबाद!!
आगामी अप्रैल ९-१०, २०१६ केँ विराटनगर मे प्रस्तावित अन्तर्राष्ट्रीय मैथिल समाजिक कार्यकर्ता सम्मेलन मे मुख्य चर्चा नेपालक मिथिला मे पर्यटनक संभावना आर एहि क्षेत्र केर पुरातात्त्विक महत्वक स्थान पर केन्द्रित रहत, ई जानकारी दहेज मुक्त मिथिलाक अन्तर्राष्ट्रीय संयोजक प्रवीण नारायण चौधरी करौलनि अछि।
नेपाल केर संयोजक एवं मिथिलाक अनुपम डेग केर संस्थापक युवा अभियानी निराजन झा पर एहि लेल जिम्मेवारी पहिनहि सौंपल जा चुकल अछि। एहि मे आरो सहयोगी लोकनिक संग लैत निराजन झा जानकारी करौलनि अछि जे सिम्रौनगढ सँ झापा धरिक विभिन्न ऐतिहासिक एवं पुरातात्त्विक महत्व केर स्थान आदिक स्थलगत अध्ययन कैल जा रहल अछि। संगहि डक्युमेन्ट्री फिल्म बनेबाक कार्य सेहो कैल जा रहल अछि जेकरा आगामी सम्मेलन (विराटनगर) मे प्रदर्शित कैल जायत।
जानकारी हो जे प्रत्येक वर्ष ‘मैथिली महायात्रा’ अभियान केर एकटा पड़ाव पर आयोजित ‘अन्तर्राष्ट्रीय स्तरक मैथिल सम्मेलन’ मे मिथिला व मैथिलीक महत्वपूर्ण सरोकारक विषय पर बैसार कैल जाएछ। मैथिली महायात्रा भिन्न-भिन्न मैथिल यात्री (सामाजिक अभियन्ता) लोकनि द्वारा तय कैल जायवला एहेन यात्रा थीक जाहि सँ मिथिला (भारत ओ नेपाल) केर विभिन्न विभूति लोकनिक परिचय संग्रहक संग हुनका लोकनि केँ एहि सनातन जीवित संस्कृति (सभ्यता) केर रक्षार्थ एलर्ट कैल जा रहल अछि। संगहि मिथिला समाज मे पसैर रहल कैन्सर समान सामाजिक रोग जे दहेज प्रथा, धरोहर प्रति उदासीनता, सामाजिक समरसता मे आबि रहल कमजोरी, अशिक्षा, कूपोषण आदि मूल सरोकारक विषय दिस ध्यानाकर्षण करैत स्वयंसेवा एवं स्वसंरक्षणक सिद्धान्त पर कार्य करबाक लेल प्रेरित कैल जाएछ।
एहि यात्राक परिकल्पक प्रवीण नारायण चौधरी जानकारी दैत कहलैन अछि जे वर्ष २०१६ केर अन्तर्राष्ट्रीय सम्मेलन मे अप्रैल ९ आ १० तारीख केँ अन्तर्राष्ट्रीय मैथिल समाजिक अभियन्ता सम्मेलन २०१६ केर आयोजन हेतु समय लगचिया रहल अछि। भारतीय पुरातात्त्विक सर्वक्षण केर रिजनल डायरेक्टर डा. फणिकान्त मिश्र केर मुख्य अतिथिक तौर पर एहि मे सहभागिता लेल पूर्व नियार मे हुनकर व्यक्तिगत असमर्थताक कारण बदलाव आनि रहल छी। आब नेपाल पुरातात्त्विक सर्वेक्षण केर सम्पर्क मे छी आर परिचर्चा लेल स्रोत व्यक्तित्व सेहो लगभग तय भऽ गेला अछि। महेन्द्र बिन्देश्वरी बहुमुखी कैम्पस – राजविराज केर इतिहास विषयक पूर्व विभागाध्यक्ष एवं नामी-गिरामी इतिहासकार प्रो. हरिकान्त लाल दास केर एहि कार्यक्रमक मुख्य प्रस्तोताक रूप मे सहभागिता सेहो युवा अभियानी निराजन झा केर मध्यस्थता सँ तय भऽ गेल अछि आइ। प्रो. हरिकान्त बाबुक अतिरिक्त प्रा. डा. सुनील कुमार झा एवं अन्यान्य वेत्ता लोकनिक सहभागिता होयब सुनिश्चित अछि। एहि बेर कार्यक्रम दुइ-दिवसीय होयत। एहि कार्यक्रमक रूपरेखा पर विस्तृत विचार-विमर्श लेल एकटा कोर कमिटीक गठन कैल जायत। संगहि एहि वर्षक अतिथि लोकनि केँ आमंत्रित करबाक कार्य सेहो तेकर बादे शुरु कैल जायत। ‘मिथिलाक गीतनाद सह शास्त्रीय गीत-संगीत साँझ’ केर आयोजन उपरान्त १६ तारीख मधुबनी जिलाक ठाढी गाम मे विद्यावारिधि पंडित वाचस्पति मिश्र केर प्रतिमाक अनावरण कार्यक्रम मे सहभागिता देबाक अछि। तदनुकूल बाकी जानकारी अपने लोकनि धरि आगामी रवि दिन धरि पहुँचायब। सबहक सहयोग पूर्ववत् अपेक्षित अछि!!
पैछला वर्ष भाषा-साहित्य पर केन्द्रित अन्तर्राष्ट्रीय मैथिली कवि सम्मेलन केर आयोजन कैल गेल छल जाहि मे दुनू देशक अतिरिक्त किछु आप्रवासी तेसर मुलुक केर स्रष्टा लोकनि एवं अनलाइन स्ट्रीमिंग केर सुविधा अन्तर्गत बाहरो सँ अनलाइन लाइव प्रस्तुति कुल १६० मैथिलीभाषी कवि लोकनिक भेल छल।
आयोजनकर्ता अहु बेरक आयोजन अनलाइन स्ट्रीमिंग केर सुविधा सँ लैस रहबाक जानकारी करौलनि अछि। संगहि एहि बेरुक कार्यक्रम दुइ दिवस मे विभिन्न सत्र मे विभक्त रहबाक आर हर सत्रक अन्त एकटा घोषणापत्र सँ करबाक बात कहलनि अछि। एहि कार्यक्रमक विभिन्न घोषणापत्र बाद मे नेपाल व भारत सरकार केर सरोकारवाला निकाय केँ सेहो हस्तान्तरित करबाक जानकारी करबैत कहल गेल अछि जे एहि सँ भविष्य मे राज्य द्वारा आवश्यक खोदाइ केर, पुरातात्त्विक महत्वक स्थल केर संरक्षण एवं पर्यटन विकास केर खाका खिंचय मे सहयोग पहुँचत।


text:
दिल्ली, दिसम्बर १०, २०१५. मैथिली जिन्दाबाद!!
हालहि संपन्न बिहार विधानसभा चुनाव मे भारी बहुमत सँ जीतैत अपन लोहा मनेनिहार मुख्य मंत्री नीतीश कुमार आइ पहिल बेर दिल्ली मे प्रधानमंत्री कार्यालय पहुँचला आर मोदीजी संग भेंटघांट केलैन।
दुइ नेताक बीच नेपाल मे विद्यमान् समस्या पर प्रथमतः चर्चा भेल। नीतीश कुमार सेहो विपक्षक भूमिका निभाबैत मधेसी नेता केँ बौंसबाक भार केन्द्र पर देलनि। विदित हो जे नेपाल मे नया संविधान जारी कैल गेल जाहि मे मधेसी केँ देल गेल अधिकार छीनल जेबाक आरोप लगबैत मधेसी नेता संविधानक प्रक्रिया सँ बाहर रहैत आइ करीब चारि मास सँ बन्द-हड़ताल आर नाकाबंदी केने छथि।
भारत संग मधेसक सीमा जुड़ल रहबाक कारण आर खुल्ला सीमाना होयबाक कारण भारतक चिन्ता सहजहि एहि दिशा मे रहैत छैक। स्रोत सँ पता चलल अछि जे नेपालक शासकवर्गीय नेता लोकनि नीतीश कुमार सँ बीच-बचाव करबाक अनौपचारिक तौर पर अनुरोध केलनि। बिहार केर विजीत नेता नीतीश केँ मोदीक प्रतिस्पर्धी मानैत नेपालक पहाड़े नेता सब खूब गुणगान करैत आयल छथि। तिनका ऊपर ई भार सौंपल गेल अछि जे विद्यमान परिस्थिति मे नरेन्द्र मोदी केँ नेपाल प्रति संधानल डेग मे बदलाव आनय मे सहयोग करैथ।
संगहि नीतीश कुमार प्रधानमंत्री मोदीजी केँ हुनकहि द्वारा घोषित आर्थिक पैकेज केर निस्तारण लेल सेहो चर्चा केलनि। कहल जाएत अछि जे एहि पैकेज केर वितरण पर नीतीशजी द्वारा एकटा विशेष कार्यसमितिक गठन कैल जायत जे एहि विन्दु पर नजरि राखत।


text:
एहि वातानुकूलित जैकेट के लोकार्पण केंद्रीय मंत्री गिरिराज सिंह कएलन्हि। खनवां गिरिराज सिंह के संसदीय क्षेत्र सेहो अछि। एहि तरहक जैकेट तैयार करे बला खनवां देशक पहिल गाम अछि। भारत मे एहीसे पहिने स्वदेशी तकनीक सँ एहेन जैकेट केर निर्माण नहि भेल छल।
केंद्रीय लघु मध्यम एवं कुटीर उद्योग राज्यमंत्री गिरिराज सिंह खनवां गाम स्थित भारतीय हरित खाद ग्रामोदय संस्थान मे एहि जैकेट क' प्रदर्शित कएलनि। एहि वातानुकूलित जैकेट मे अत्याधुनिक तकनीक सभक इस्तेमाल कायल गेल अछि।
एहि जैकेट मे क्लाइमेट रिमोट अछि, जाहिसे 20 से 25 डिग्री सेल्सियस तक तापमान बढाओल वा घटाओल जे सकैत अछि। ऐहिक भीतर छोट - छोट पंखा लागक अछि, जाहिसे गरम व ठंढा हवा निकलैत अछि। एहि तकनीकक खोज एमआईटी के छात्र क्रांति कएलन्हि अछि। एखन धरी एहि जैकेट के दाम तय नहि भेल अछि। गिरिराज सिंह कहला कि एहि जैकेट के बनेबा मे 20 से 25 हजार टाका खर्च आयल अछि। मुदा, ऐहिक दाम नीति आयोग तय करत।


text:
जनकपुरमें होयत होरी महोत्सव आ महामूर्ख सम्मेलन
मनीष कर्ण ,जनकपुरधाम16मार्च,2022.मैथिलीजिन्दाबाद।। प्रत्येक वर्ष होरीक अवसरपर मिथिला नाट्यकला परिषद् (मिनाप) जनकपुरधाममें आयोजना करैत आएल दुई दिवसीय होरी महोत्सव आ महामुर्ख सम्मेलन अहु वर्ष सेहो...
“फगुआक रङ्ग कविसभक सङ्ग”जनकपुरमें सम्पन्न भेल
जनकपुरधाम । मिथिला मैथिली लेल सक्रिय सवयंसेवी संस्था ‘मैथिली साहित्यकार सभा’ जनचेतना अभियान नेपालक सहयोगमे फगुआजके अवसर पर साहित्यिक कार्यक्रम शुक्रदिन आयोजना कएलक । उल्लेखित...
कञ्चनवनमें भव्य होरीक आयोजन;मिथिला माध्यमिकी परिक्रमा(फ़ोटो फीचर)
मनीष कर्ण ,जनकपुरधाम ४ मार्च,२०२२। मैथिली जिन्दाबाद!!मिथिलाक ऐतिहासिक, धार्मिक महत्व रहल मिथिला माध्यमिकी परिक्रमा आई कञ्चनवन पहुँचल अछि।धनुषा जिलाक कचुरी मठ स' मिथिलाबिहारीकेँ डोला...
जनकपुरमें रहल रामायण भवनक अवस्था भेल जीर्ण
मनीष कर्ण ,जनकपुरधाम ५ फरवरी २०२२ मैथिली जिन्दाबाद!! प्राचीन मिथिलाक राजधानी जनकपुरधाम ऐतिहासिक, धार्मिक तथा सांस्कृतिक सम्पदा सभमें समृद्ध रहल अछि।एतुका मठ-मन्दिर, नदी ,पोखरि,...
सरस्वती जीक प्रतिमामें मूर्तिकार सभ जनकपुरमें व्यस्त
मनीष कर्ण,जनकपुरधाम।२फरवरी २०२२ । मैथिली जिन्दाबाद!! मधेस प्रदेश अर्थात मिथिलाञ्चलमें अहिवर्ष माघ शुक्ल पञ्चमी अर्थात सरस्वती पूजा (वसन्त पञ्चमी) दु दिन मनाओल जाइत।...
हराहीक ठमकल पानिपर एकटा ढेप – विभूति आनन्द
विचार - विभूति आनन्द #हराहीक_ठमकल_पानिपर_एकटा_ढेप... आइ चारि दिवसीय 'मधुबनी लिटरेचर फेस्टिवल'क दरभंगा संस्करण संपन्न भेल. एक दर्शक रूप मे तीन दिन उत्सवीय मूड मे रहलहुँ. नीक लागल....
इलाम मे विद्यापतिः सूर्योदय नगरपालिका द्वारा मैथिली महाकविक प्रतिमा लगेबाक अनुकरणीय कार्य
२९ जून २०२१। मैथिली जिन्दाबाद!! नेपालक पहाड़ी जिला इलाम केर सूर्योदय नगरपालिका मे नेपालक विभिन्न भाषा व पहिचान केर मूर्धन्य एवं अमर कवि लोकनिक प्रतिमा...
“कनी संग बैस लियऽ ने”
भारती झा। कनि संग बैस लिय ने" आउ कनि संग बैस लिय ने, जे किछ मतभेद य ओकरा बिसैर लिय ने। काल एल कोरोना ,नै जानि कतेक अपन...
मैथिल विजातीय विवाह
विवाह गृहस्थ जीवनके मूल आधार थिकैक । गृहस्थ जीवनमे उत्तम संतति उत्पन्न कए परिवार, समाज, देश एवम् विश्वकें धरोहरके रूपमे सर्वश्रेष्ठ योगदान देबाक सहस्त्रों...
Dowry System in Mithila – Sweta Jha, Rambhadrapur Darbhanga
हमर नाम श्वेता झा गांव - रामभद्रपूर दरभंगा *Dowry* *System* *In* *Mithila* Dowry System is an ancient culture of India performed during marriages . This system consists...


text:
कर्णाली नदी
कर्णाली नदी (भारतमे घाघरा नदी सेहो कहाब अछि) तिब्बतकऽ समुद्र सतहसँ ३९६२ मिटर उचाइमे रहल "माप्चोचोङ्गो" नामक हिमनदीसँ निकैल मान सरोवर ताल नजिक रहल रकोस सरोवर (जेकारा "राक्षस ताल" सेहो कहैत अछि )मे मिलैत अछि।
नदीक विस्तारसंपादित करें
दैलेख आ अछामका अन्य सहायक नदी नालासभक साधमे लईत ई नदी दैलेख, अछाम आ सुर्खेत जिलाक सिमानामे परैत कल्यानकाँध नामक स्थानमे आएल ई नदी अपन रास्ता बदलैल उल्टा घुमैत अछि।
सहायक नदीसभसंपादित करें
नेपालक सबसँ लाम्बा नदी कर्णाली नदी अछि। एकर सहायक नदीसभ : हुम्ला कर्णाली, मुगु कर्णाली, ठूली भेरी, सानीभेरी नदी, तिला, बुढीगंगा नदी आ सेती नदी अछि। कर्णाली नदीक नेपालभित्रक लम्बाइ लगभग ५०७ कि.मी. आ जलप्रवाहित क्षेत्र ४९,००० वर्ग कि.मी. अछि।
कर्णाली नदीमे पाइवाला जलिय जीवसभसंपादित करें
बाँध तथा पुलसभसंपादित करें
चित्र दिर्घासंपादित करें
कर्णाली नदीक मुहान मानसरोवर ताल
तिब्बतक मानसरोवर ताल नजीक कर्णाली नदीक मुहान


text:
.
पग पोखरि माछ मखान
सरस बोल मुसकि मुख पान
विद्या वैभव शांतिक प्रतीक
ललित नगर दरभंगा थीक...
आई स पन्द्रह बीस साल पहिने जखन अहां दरंभगा में प्रवेश करितौह त अहि संदेश स अहांक स्वागत होयत.. एहिमें कोनो संदेह नहि जे दरमंगा सही मायने में ललित नगर अछि... आई के भागदौड़ वाला जमाना में अखनो धरि एहिठामक लोकक चेहरा पर मुसकि देखय लेल मिल जाएत...
चिंता फिक्र सं जेतय मुक्त अहां के एतय के लोक मिलत...ओतय आओर कोनो ठामक नहि.
आओर विद्या...पढ़ाई- लिखाई मे तं दुनिया भर में अपन परचम लहराए रहल छथिन्ह... मुदा एहि ठामक लोकक एकटा कमी ई छैन्ह जे गाम- घर... मिथिलाक चौहद्दी स निकलाह के बाद मिथिला- मैथिली के एकदम सं बिसैर जाए छथिन्ह.
राजा जनक के समय में भने मिथिलाक राजधानी जनकपुर में छल मुदा आई के समय में यदि कोनो शहर मिथिलाक राजधानी अछि तं वो अछि दरभंगा.
दरभंगा महाराजक मुख्यालय दरभंगा मे छल. दरभंगा महाराजक भवन के तं किछ कहनाइए नहि... भले राजा रजवाड़ आब नहि रहलाह हुनकर भव्य-आलिशान महल आइओ अपन सीना तानने ठाड़ अछि. दरभंगा महाराजक महलके देखबाक लेल लोक सभ दू-र दूर सं एतय आबैत छथिन्ह. ओना कइटा भवन तं आब देखरेखक अभाव मे खंडहर मे बदलल जा रहल अछि...मुदा आइओ एकर भव्यता में कोनो कमी नहि आएल अछि.
एहि ठामक लोक चाहैत छथिन्ह कि दरभंगा के पर्यटन स्थल के रूप में विकसित कएल जाय... अगर दरभंगा किला के देखल जाउ त ई देखय मे लालकिला सं कम नहि लगैत अछि... जखन तक राजा महाराजा सभ छलाह राज परिसर के... महलके... किला के देखभाल नीक सं होयत छल.
मुदा आब ओ बात नहि रहल... राज खत्म भेला के बाद आब तं राज भवन मे ललित नारायण मिथिला विश्वविद्यालय आओर कामेश्वर सिंह संस्कृत विश्वविद्यालय के साथ साथ कइटा दफ्तर सभ खुलि गेल अछि... जे लोकनि राजक दौर मे राज के भव्यता देखने छथिन्ह... आजुक हाल देख कय पीड़ा महसूस कय सकैत छथिन्ह... राज परिसर में बनल काली मंदिर... मनोकामना मंदिर दर्शनीय स्थल अछि.
इंद्र पूजा के समय राज मैदान में दूर-दूर स लोक आबैत छलाह और अहि अवसर पर वो मंदिर के संगे महाराज के भव्य महल... किला के देखनाय नहि भूलैत छलाह... मुदा आब वो बात नहि रहल... आब त लागैत छै जेना सब किछु अतिक्रमण के चपेट मे आबि गेल होय.
मिथिलांचल के भव्य इतिहास के जानबाक होय त स्टेशन के बगल में बनल म्यूजियम जनाय नहिं भूलब... ओना एहि म्यूजियम अगर अहां 15-20 साल पहिने गेल होयब आओर आई जाएब त फर्क साफ दिखाय पड़त... बहुत किछु नजर नहिं आयत.
एम्हर पिछला किछ दिन-मास मे दरभंगाक नाम एकटा दोसरे कारण बदनाम होए लागल अछि. दरभंगाक नाम आंतकवादी घटना सभ सं जोड़य जाए लागल अछि. मुंबई आओर दोसर ठाम भेल विस्फोट मे दरभंगा इलाका के कइटा लोक के नाम आएल अछि. ई नीक बात नहि अछि. एहि पर हमरा सभ के मंथन करय के जरूरत अछि.
हमरा सभ के एहन कोनो काज नहि करबाक चाही जेहि सं अपन दिल दरभंगाक नाम बदनाम होए. अगर हम सभ आईओ प्रयास करि तं दरभंगा एक बेर फेर अपन पहिने वाला गरिमा अर्जित करि लेत एकरा में कोनो संदेह नहि.


text:
विदुर
विदुर (अर्थ कुशल, बुद्धिमान अथवा मनीषी) हिन्दू ग्रन्थ महाभारतक केन्द्रिय पात्रसभमे सँ एक छथि। ओ हस्तिनापुरक प्रधानमन्त्री, कौरव आ पाण्डवसभक काका आ धृतराष्ट्र एवम् पाण्डुक भाई छलाह। हुनकर जन्म एक दासीक गर्भसँ भेल छल। विदुरकेँ धर्मराजक अवतार सेहो मानल जाइत अछि।
जन्मक कथा[सम्पादन करी]
हस्तिनापुर नरेश शान्तनु आ रानी सत्यवतीक चित्राङ्गद आ विचित्रवीर्य नामक दुईटा पुत्र भेलनि। महाराज शान्तनुक स्वर्गवास चित्राङ्गद आ विचित्रवीर्यक बाल्यकालहि में भs गेल छलनि एहि कारण हुनकर पालन पोषण भीष्म केर देख रेख में भेल छलनि। भीष्म चित्राङ्गदक जेठ होएबाक कारण हुनका राजगद्दी पर बैसा देलनि मुदा किछुए दिनमें गन्धर्वगण सँ युद्ध करैत चित्राङ्गद मारल गेलाह । एहि घटनाक पश्चात भीष्म हुनका अनुज विचित्रवीर्यकेँ राज्यभार सौंप देलन्हि। आब भीष्म विचित्रवीर्यक विवाहक लेल चिन्तित भेलाह । ओही समय काशीराजक तीन कन्या अम्बा, अम्बिका आ अम्बालिकाक स्वयंवरक समाचार सुनि हुनकर स्वयंवरमे जा भीष्म ओतय आएल समस्त राजासभकेँ परास्त कए देलन्हि आ तीनू कन्याक हरण कए हस्तिनापुर लए आएलाह। जेठ कन्या अम्बा भीष्मकेँ अपन प्रेम सम्बन्धक समाचार देलीह आ अप्पन निश्चय सँ हुनका कहलनि जे ओ अपन तन-मन राजा मद्रराजशाल्व केँ अर्पित कए चुकल छथि।
महाराज मद्रराजशाल्व अम्बाकेँ ग्रहण करबा सँ अस्वीकार केलनि अतः ओ पुनः हस्तिनापुर आपस आबि भीष्मकेँ कहलनि, "हे आर्य! अहाँ हमर हरण केलहुँ अतएव अहाँ हमरासँ विवाह केलौं।" मुदा भीष्म अपन प्रतिज्ञा सँ प्रतिवद्ध राहबाक कारणें हुनकर विवाह प्रस्ताव स्वीकार नहि क सकलाह। आब अम्बा रुष्ट भ परशुरामजी केँ सरणापन्न भेलीह आ हुनकासँ अपन व्यथा सुना सहायताक अनुरोध केलनि।
परशुराम अम्बासँ कहलनि, "हे देवि! अहाँ चिन्ता जूनि करू, हम अहाँक विवाह भीष्मक सँग कराएब।" परशुराम जे भीष्मक गुरु सेहो छलाह बजाए अम्बा सँ विवाह करबाक आदेश देलखिन मुदा भीष्म अप्पन प्रतिज्ञाक कथा सुनाए अपन असमर्थता देखेलनि । परिणाम स्वरूप दूनू योद्धा में भयानक युद्ध भेल। दूनू गोटे अभूतपूर्व योद्धा छलाह फलस्वरूप हारि - जीतक फैसला असंभव छल । अंततोगत्वा स्वयं ब्रह्मदेव केँ हस्तक्षेप सँ ई महायुद्ध बन्द भेल। अम्बा निराश भए भीष्म सँ प्रतिशोध लेबाक लेल वन में तपस्या करबाक लेल चलि गेलीह।
विचित्रवीर्य अपन दुनु रानीसभक साथ भोग विलासमे रत भ गेल मुद्दा दुनु रानीसभसँ हुनकर कोनो सन्तान नै भेल आ ओ क्षय रोगसँ पीडीत भ मृत्युक प्राप्त भ गेल। आब कुल नाश होमए के भयसँ माता सत्यवती एक दिन भीष्मसँ कहलक्, "पुत्र! ई वंशक नष्ट होमएसँ बचावेक लेल हमर आज्ञा अछि कि अहाँ ई दुनु रानीसभसँ पुत्र उत्पन्न करु।" माताक बात सुनि भीष्म कहलक्, "माता! हम अपन प्रतिज्ञा कोनो भी स्थितिमे भंग नै करि सकैत छी।"
ई सुनि माता सत्यवतीक अत्यन्त दुःख भेल। अचानक हुनका अपन पुत्र वेदव्यासक स्मरण आएल। स्मरण करैत ही वेदव्यास ओतय उपस्थित भ गेल। सत्यवती हुनका देख के कहलक्, "हे पुत्र! अहाँक सभ भाई निःसन्तान ही स्वर्गवासी भ गेल। अतः हमर वंशक नाश होम्एसँ बचावेक लेल हम अहाँक आज्ञा दै छी कि अहाँ हुनकर पत्नीसभसँ सन्तान उत्पन्न करु।" वेदव्यास हुनकर आज्ञा मानि कहलक्, "माता! अहाँ ओ दुनु रानीसभसँ कहि दियौ कि ओ एक वर्ष धरि नियम व्रतक पालन करैत रहे तखन हुनकर गर्भ धारण होएत्।" एक वर्ष व्यतीत भ जाए पर वेदव्यास सभसँ पहिल बडकी रानी अम्बिकाक पास गेल। अम्बिका हुनकर तेजसँ डरि के अपन नेत्र बन्द करि लेलक। वेदव्यास लौट के मातासँ कहलक्, "माता अम्बिकाक बडका तेजस्वी पुत्र होएत मुद्दा नेत्र बन्द करि के दोषके कारण ओ अन्धा होएत्।" सत्यवतीक ई सुनि अत्यन्त दुःख भेल आ ओ वेदव्यासक छोटकी रानी अम्बालिकाक पास भेजलक्। अम्बालिका वेदव्यासक देखि भयभित भ गेल। ओकर कक्षसँ लौटे पर वेदव्यास सत्यवतीसँ कहलक्, "माता! अम्बालिकाक गर्भसँ पाण्डु रोगसँ ग्रसित पुत्र होएत्।" एहीसँ माता सत्यवतीक दुःख भेल आ ओ बडकी रानी अम्बिकाक पुनः वेदव्यासक पास जाए के आदेश देलक। ई बेर बडकी रानी स्वयम् नै जाके अपन दासीके वेदव्यासक पास भेज देलक। दासी आनन्दपूर्वक वेदव्याससँ भोग करौलक्। ई बेर वेदव्यास माता सत्यवतीक पास आवि कहलक्, "माते! ई दासीके गर्भसँ वेद-वेदान्तमे पारङ्गत अत्यन्त नीतिवान पुत्र उत्पन्न होएत्।" एतेक कहि वेदव्यास तपस्या करै चलि गेल।
समय आवे पर अम्बिकाक गर्भसँ जन्मान्ध धृतराष्ट्र, अम्बालिकाक गर्भसँ पाण्डु रोगसँ ग्रसित पाण्डु तथा दासीक गर्भसँ धर्मात्मा विदुरक जन्म भेल।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
एहो सभ देखी[सम्पादन करी]
स्रोत[सम्पादन करी]
सुखसागरक सौजन्यसँ


text: पटना : राजनीति मे बढ़ैत भ्रष्टाचार पर निराश स्थानीय सांसद सह सिने अभिनेता शत्रुघ्न सिन्हा कहलथि जे राजनेता कए स्पोट्र्समैन स सीख लेबाक चाहि। खिलाड़ी खेल भावना क परिचय देइत छथि, आ बढिय़ा प्रदर्शन करि देश क गौरव बढ़बैत छथि। राजनीति मे एहन बहुत कम देखबा मे भेटत अछि। पाटलिपुत्र टेनिस कोर्ट पर चौथी डॉ. राजेन्द्र प्रसाद ऑल इंडिया रैंकिंग टेनिस प्रतियोगिता क उद्घाटन करबा लेल पहुंचल सिन्हा कहला जे एहि ठाम हम युवा खिलाड़ी कए हौसला अफजाई करबा लेल आएल छी। हम अभिभावक स गुजारिश करब जे ओ अपन बच्चा कए टेनिस कोर्ट पर भेजबा मे संकोच नहि करथि।


text:
मुंबई। महाराष्टï्र विधानसभा मे सोमदिन नवनिर्वाचित विधायक क शपथ ग्रहण समारोह क दौरनन लोकतंत्र क संग खेलबार करैवाला मनसेक चारिटा विधायक कए चारि साल लेल निलंबित करि देल गेल। निलंबित हुएवाला मनसेक विधायक मे राम कदम, रमेश, शशि आओर वसंत शामिल छथि। मुख्यमंत्री अशोक चव्हाण कहलथि अछि जे मनसेक विधायक सब जाहि प्रकर स सदन मे गुंडागर्दी केलथि ओकर खिलाफ सबटा दल एक मत स मनसे विधायक कए सदस्यता रद्द करबाक मांग केलथि अछि। सदन मे विशेषाधिकार हननक प्रस्ताव पास भेलाक बाद चारि टा विधायक कए चारि साल लेल निलंबित करि देल गेल अछि। हिनका सब कए विधानसभा परिसर मे एबा पर सेहो रोक लगा देल गेल अछि।
उल्लेखनीय अछि जे मनसेक 13 टा विधायक सदन मे तखन हंगामा शुरू केलथि जखन सपा विधायक अबु आजमी हिंदी मे शपथ ल रहल छलाह। मनसे क विधायक सबस पहिने मंच पर राखल माइक तोडि़ देलक आ आजम कए शपथ लेबा स रोकबाक कोशिश केलक। मुदा आजम शपथ लेबा मे सफल रहलाह। एकर बाद मनसे विधायक आजम पर टूटि पड़लाह। हुनका दू-चारि थापड़ तक लगा देलथि। एहि दौरान महिला विधायक कए सेहो बेइज्जत कैल गेल। पूरा मामला करीब 20 तक चलैत रहल। एहि घटनाक बाद पूरा देश स्तब्ध भ गेल। मुंबई मे हाई अलर्ट घोषित करि देल गेल। राज ठाकरे शांत भाव स अपन कुत्ताक संग सामने आबि घटना पर औपचारिक बयान देलथि। अबु आजम सेहो संयमित बयान देलथि। मुदा उत्तरप्रदेश आ बिहार मे उबाल चरम पर अछि। मुलायम, लालू, पासवान सन नेता जाहि ठाम मनसे पर राजद्रोह क मुकदमा करबाक मांग केलथि अछि, ओहि ठाम नीतीश कुमार एकरा एकटा राष्टï्रीय कलंक कहलथि अछि। नीतीश कुमार कहलथि जे मनसे पर तत्काल प्रतिबंध लगाउल जाए। भाजपा सांसद शाहनवाज हुसैन कहलथि जे इ घटनाक जेतबा निंदा कैल जाए कम अछि। लोकतंत्र मे एहि प्रकार हिंसक विरोधक कोनो स्थान नहि अछि।


text:
व्यक्ति विशेष
– प्रवीण नारायण चौधरी
आदरणीय स्रष्टा कालीकान्त झा तृषित केर जन्मदिन पर प्रवीण शुभकामना
2069 साल केर भव्यतम विद्यापति स्मृति पर्व समारोह केर विद्वत गोष्ठी, विषय मिथिलाक सम्पन्न इतिहास व विपन्न वर्तमान, नेपाल आ भारत सहित कुल 21 गोट विद्वानक सहभागिता, सुप्रसिद्ध गीतकार कालीकान्त झा तृषित सर संग प्रथम साक्षात्कार केर ओ अविस्मरणीय दिवस – वाणी में ओजस्विता एहेन जे सहस केकरो ध्यान अपना दिश आकर्षित कय लेत, ताहि परम् विद्वानक आइ जन्मदिन छन्हि, हम हृदय सँ शुभकामना प्रेषित कय रहल छी।
सामाजिक संजाल में कतेको तरहक चर्चित लेखनी, विशेष रूप सँ ‘दुलत्ती’, राजनीतिक अवस्था पर विलक्षण आ विशिष्ट व्यंग्यात्मक लेख, भक्ति गीतक कतेको प्रकाशित अप्रकाशित रचना आ पोथी, एक सँ बढिकय एक गायक द्वारा हिनक गीत गेबाक रेकर्ड, आर अपन शालीनता, मृदुलता आ केहनो विपरीत स्थिति परिस्थिति में गम्भीरता, बहुत तरहक गुण लेल हम हिनका बेर बेर प्रणाम करैत छी।
हमरा मिथिला पर गर्व होइत अछि से एहि तरहक अप्रतिम विद्वान लोकनिक एहि विशिष्ट भूभाग में निरंतर अवतार लैत रहबाक कारण। धन्य हमरा लोकनिक पुरुखाजन जे अपन तपबल सँ एहि तरहक उत्तमोत्तम कोटिक सन्तान सभ एहि धराधाम में अनैत छथि। ओहि माटि केँ प्रणाम, जल, अग्नि, पवन, आकाश सभ केँ प्रणाम जतय तृषित समान सपूत जन्म लैत छथि। हमरो अहोभाग्य जे ओहि स्थल केँ लगभग हरेक साल दर्शन करबाक अवसर प्राप्त होइत अछि।
एहि वर्ष 2019 केर अंतर्राष्ट्रीय मैथिली सम्मेलन में यथोचित सहयोग सेहो कयलनि, उपस्थित नहि भ पेलाह परन्तु आध्यात्मिक उपस्थिति एहि तरहक अभिभावक लोकनिक रहैत अछि तखनहि प्रवीण केर कार्य सफल होइत अछि। पराम्बा जानकी सँ हमर एतेक महत्वपूर्ण अभिभावक केर जन्मदिन पर सुख, स्वास्थ्य, समृद्धि आ सब तरहक मनोकामना पूर्ण करबाक प्रार्थना करैत छी। अपने आ अपनेक धर्मपत्नी दुनू गोटा केँ गोर लगैत बस वैह अनमोल आशीर्वाद माँगैत छी जे सदिखन अपने दैत रहलहुँ।
अपनेक सब कृति मिथिला केर नाम बढेलक, चाहे साहित्य, चाहे सन्तान, चाहे सोच, चाहे सामर्थ्य, चाहे समग्रता – हम सब कृतकृत्य भेल छी। मिथिला जे चौजुगी जियैत अछि से बिल्कुल अहाँ समान सुझबुझ भरल सपूत सभक कारण, अहाँक कनिकबो गुण हमरा भेटि जायत त हमरो जीवन साफल होयत। अपने दीर्घायु होइ आ निरन्तर सृजनयात्रा जारी रहय। पुनः प्रणाम, सब चीज शुभम् अस्तु!💐💐💐🎂🎂🎂
हरि हर!!


text:
सुप्रीम फैसला :
* एक राज्य में अनुसूचित जाति कए दोसर राज्य में सेहो ओहि श्रेणी में नहि मानल जा सकैत अछि।
* बहुमत सँ दिल्ली में एससी-एसटी क बारे केन्द्रीय आरक्षण नीति लागू रहल के फैसला भेल
मणिभूषण राजू
नई दिल्ली । उच्चतम न्यायालय बृहस्पति दिन कहलक कि एक राज्यक अनुसूचित जाति (एससी) आ जनजाति (एसटी) समुदाय क सदस्य दोसर राज्य में आरक्षण क दावा नहिं कय सकैत छथि यदि हुनक जाति ओतय अधिसूचित नहिं अछि।
न्यायमूर्ति रंजन गोगोई के अध्यक्षता वला पाँच सदस्यीय संविधान पीठ सर्वसम्मति सँ देल फैसला में कहलथि कि कोनो एक राज्य में अनुसूचित जाति के कोनो सदस्य के दोसर राज्य में अनुसूचित जाति के सदस्य नहिं मानल जा सकैत अछि, जतय ओ रोजगार वा शिक्षा के इरादा सँ गेल छथि। संविधान पीठ कहलक, “एक राज्य में अनुसूचित जाति के रुप में अधिसूचित व्यक्ति एहि आधार पर दोसर राज्य में एहि दर्जा के दावा नहिं कय सकैत छथि।
न्यायमूर्ति भानुमति हालांकि राष्ट्रीय राजधानी दिल्ली में एससी-एसटी के बारे में केन्द्रीय आरक्षण नीति लागू होने के संदर्भ में बहुमत के दृष्टिकोण से असहमति व्यक्त कयलथि। पीठ 4:1 के बहुमत सँ देल फैसला में कहलक कि जतय तक दिल्ली के संबंध अछि त एससी-एसटी के लेल केन्द्रीय आरक्षण नीति एतय लागू होयत। संविधान पीठ एहि व्यवस्था ओहि सब याचिका पर देलक, जहिमें ई सवाल उठाओल गेल छल कि, की एक राज्य में एससी-एसटी के रुप में अधिसूचित व्यक्ति दोसर राज्य में सेहो आरक्षण प्राप्त कय सकैत अछि जतय हुनक जाति के एससी-एसटी के रूप में अधिसूचित नहिं कयल गेल अछि।


text:
प्रसेनजीत झा, बनगाँव (सहरसा)। सितम्बर २६, २०१५. मैथिली जिन्दाबाद!!
बाबा बैद्यनाथ धाम कीर्तन समिति, बनगाँव द्वारा शिव भक्ति सँ ओतप्रोत एक आर डेग
गोस्वामी लक्ष्मीनाथ केर कर्मभूमि गौरवशाली बनगाँव केर महान पारम्परिक भादो मासिक कीर्तन जग विदित अछि। सन् 1953 सँ आय धरि गामक कमरथुवा बाबा बैद्यनाथ केर अभिषेक लेल, गंगाजल सुल्तानगंज मे भरैत कामर चढबैत छलाह। मुदा एहि वर्ष कीर्तन समिति केर मुख्य सदस्य सभक द्वारा गंगाजल देवभूमि हरिद्वार (हर की पौड़ी) सँ भरैत ओतहि सँ महान् पैदल कामर सहित यात्रा करैत श्री श्री १०८ श्री रावणेश्वर कामनालिंग केर पूजा-जलाभिषेक करबाक निर्णय केलनि अछि।
एहि यात्रा मे शिव केर अनन्य सेवक लोकनि श्री श्याम झा, श्री टुनटुन खान, श्री फेकन मिश्र, श्री अमर झा, श्री भगवान् जी झा, श्री महेंद्र जी आर बहुते गोटा सहभागी छथि। बनगाँव निवासी बच्चा-बच्चा लेल ई महान् पैदल कामर यात्रा अत्यन्त हर्खक विषय भेल बतबैत छथि गामक बुजुर्ग सज्जनवृन्द लोकनि। बाबा बैद्यनाथ सब ग्रामवासी पर दयादृष्टि बनेने राखथि। बाबा बैद्यनाथ पर सुरत धरू – बोलबम – बस एतबे नारा सँ सारा गाम गुंजायमान अछि। बाबा केर सेवक लोकनि एहि ऐतिहासिक पैदल यात्रा मे चारि प्रांत केर भ्रमण करैत बाबाक नगरी पंहुचता, शुरुआत उत्तराखंड सँ करैत उतरप्रदेश, बिहार आर झारखंड केर बाट होइत महीनों समय खर्च करैत ई यात्रा पूरा कैल जायत। विदित हो जे ई बाट आइयो ओहने दुर्गम अछि जेहेन दुर्गमता कहियो मात्र १०५ किलोमीटर अजगैबीनाथधाम (सुल्तानगंज) सँ बाबाधाम केर छल।
बाबाधामक यात्रा १९५३ ई. सँ होइत रहल अछि
1953 ईस्वी सँ स्व पंडित श्री कमलाकांत झा केर नेतृत्व मे बैद्यनाथ धाम केर भादो मासिक यात्रा केर प्रारम्भ भेल। बाबाधाम केर पहिल यात्रा मे सुखदेव ठाकुर, रूदो खां, फूल खां, दया खां सहित अन्य 3 ग्रामीण भाग लेने छलाह। 1953-1963 धरि बैद्यनाथ धाम यात्रा काफी कष्टदायक छल, नहि ठहरबाक कोनो सराय केर इंतजाम, नहि चलबा योग्य रस्ता और नहिये खेबा-पीबाक कोनो समुचित व्यवस्था छल ताहि समय मे। सुखदेव ठाकुर जी केर स्मरण अनुसार बाबाधाम केर मार्ग मे झरना और नहर केर पानि पीबिकय, पर्वत, पत्थर पर कूदैत-फाँगैत, जंगल सँ लकड़ी बीछकय खाना बनेबाक आर विभिन्न प्रकारक दुःख-कष्ट झेलैत ई यात्रा पूरा कैल जाइत छल। कान्ह पर कामर केर बोझ, थौआ-थकुचायल पयर, लहूलुहान दशा… बस भक्त कामरिया लोकनि थोपड़ी मारैत बोलबम-बोलबम केर जोरदार नारा लगबैत बाबा बैद्यनाथ केर नगरी पंहुचैत छलाह।
कालान्तर मे बाबा बैद्यनाथ केर प्रसिद्धि सँ कांवरियाक वास्ते समुचित व्यवस्था सब होइत चलि गेल, सरकार द्वारा नागरिक केर हित हेतु समुचित व्यवस्थापनक क्रमश: विकास होइत रहल। आब बाबाधाम पैदल यात्रा सुखद यात्रा में परिणति पाबि गेल अछि। आरम्भ मे थोपड़ी बजेबाक और गीत गाबिकय हरेक निर्धारित चोटी आदि पर रूकिकय कीर्तन करैत बाबाक दरबार धरि यात्रा केँ कांवरिया लोकनि पूरा करैथ।
1953-1960 ईस्वी धरि थोपड़ी आ भजन गबैते रस्ता कटैत रहल छल। 1960-1970 ईस्वी मे चमारक ढोल और शहनाई केर धुन संग, 1970-1980 ईस्वी मे अंग्रेजी बैंड बाजा केर संग, 1980-1990 ईस्वी मे कीर्तन समिति केर विस्तार होइत रहल और फलतः ढोलक और झालि केर संग बाबाक गुणगान होइत रहल। 1990-2010 ईस्वी तक गामक अधिकतर लोक सब बाबाधाम जाय लगला और हारमोनियम, नाल, ढोलक, झालि केर संग भिन्न गायन-वादन केर साज-सज्जाक संग ई परंपरा प्रखरता पबैत चलि गेल। बनगाँव केर ओजस्वी स्वर साधक कमरथुवा श्री कमलाकांत झा केर नेतृत्व मे अपन पारम्परिक कीर्तन केर भलीभांति निर्वाह 2010 केर दशक धरि करैत रहला। बाद मे बैद्यनाथधाम कीर्तन समिति केँ श्री कमलाकांत झा केर स्वर्गारोहण सँ अपूरणीय क्षति भेल। तथापि हुनका बाद श्री सुखदेव ठाकुर केर मार्गदर्शन मे श्री शंकर नारायण झा द्वारा बाबा बैद्यनाथ धाम कांवरिया सेवक सह संयोजक केर रूप मे कार्यभार सम्भारल गेल। 2010 के बाद बैद्यनाथ मंदिर और बासुकीनाथ मंदिर परिसर मे ख्याति प्राप्त गायक लोकनि कतेको बेर कीबोर्ड, नाल, ड्रम आदि सँ भजन कीर्तन केर भव्यतम् प्रस्तुति देल गेल। परंतु परम्परा अनुसार सुल्तानगंज सँ गंगाजल भरलाक बाद कमरथुवा केर पड़ाव जाहि चट्टी पर होइत छल, ओतय भजन कीर्तन केर सेहो भव्य आयोजन कैल जाइत छल। एहि तरहें बाट भरि मे लगभग सब निर्धारित पड़ाव चट्टी पर कमरथुवा द्वारा भजन कीर्तन कैल जाइत रहल अछि।
यैह परम्परा आब सही ढंग सँ निर्वाह नहि भऽ पाबि रहल अछि और कांवरिया केर समूह सेहो कीर्तनक संग पूर्ववत् नहि रहि गेला अछि। फलतः भक्तगण बाबा बैद्यनाथ मंदिर परिसर और बाबा बासुकीनाथ प्रांगण पर आयोजित कीर्तन टा केँ आब प्रधानता देल जा रहल अछि। गायक लोकनि सेहो अपन स्वर केँ सुसज्जित करबाक लेल मार्ग मे माइक या लौडस्पीकर बिना कीर्तन करब सही नहि मानैत छथि। भौतिक युग धर्मानुसार वो भी सही है । एहि तरहें उपरोक्त स्तिथि केँ देखैत बाबा बैद्यनाथ धाम कीर्तन समिति एहि बेर एक नव प्रयोग रूपी पहल करबाक विचार करैत यात्राक रूप मे परिणति अनलक।
बाबा बैद्यनाथ सह नीलकंठ जयकारा रथ – एकर तात्पर्य ओहि वाहन सँ अछि जे कि आधुनिक साउंड (mini DJ ) सँ लैस होयत, और कांवरियाक संग-संग बनगाँव से देवघर लेल रवाना होयत। ई रथ मार्ग केर निर्धारित पड़ाव पर रुकत आर परम्परा अनुसार कीर्तन कैल जायत, रथ पर माइक, साज, साउंड सिस्टम सुसज्जित होयत। ताकि परम्परानुसार धूमधाम सँ शिवगान कैल जा सकय, पुनः कीर्तन केर बाद ई रथ कांवरिया केर संग बाबा केर भजन केर रेकार्डिंग बजबैत देवघर लेल प्रस्थान करत। एखन जयकारा रथ पर नियार टा कैल जा रहल अछि।


text:
बलात्कार ओ यातानाके दोषीहे कानूनी दायरामे नन्ना माग
पहुरा समाचारदाता
धनगढी, १९ कुवाँर । सुदूरपश्चिम प्रदेशके बझाङ जिल्लास्थित बुङल नगरपालिकाके २१ बरसके महिला उप्पर अपने गोसिया, ससुरुवा ओ ओइनके सहयोगमे और व्यक्तिसे दुई बरससे बार–बार बलात्कार, याताना डेहल घटनाके हाली अनुसन्धान करके दोषीहे कानूनके दायरामे नन्ना माग करल बा ।
बार–बार बलात्कार, याताना डेहल कारण पीडित महिलाके शारिरीक तथा मानसिक स्वास्थ्य अत्यन्त नाजुक हुइल घटनाप्रति राष्ट्रिय मानव अधिकार आयोग सुदूरपश्चिम प्रदेशके ध्यानाकर्षण हुइल बा ।
आयोगके प्रमुख झंकर बहादुर रावलसे हस्ताक्षेरित विज्ञप्तीमे घटनाके अनुसन्धान ओ पीडितके हालके स्वास्थ्य उपचारके अवस्थाके सम्बन्धमे आयोगहे हाली जानकारी करैना जिल्ला प्रहरी कार्यालय, जिल्ला प्रशासन कार्यालय ओ जिल्ला अस्पताल बझाङहे पत्रचार करल जनागिल बा ।
पछिल्का समयमे देशभर ओ सुदूरपश्चिम प्रदेशके टमान ठाउँमे श्रृखलाबद्ध रुपमे बलात्कार, बलात्कारपाछे हत्या ओ यौनहिंसाके घटना बढल ओरसे महिलाहुक्रे स्वतन्त्र, भयरहित, ओ मर्यादितरुपमे बाँचे ओ जीवन यापन करे नइपाइल आयोगसे प्रेषित विज्ञप्तिमे जनाइल बा ।


text: नई दिल्ली । प्रकाश झा क बाद भारतीय क्रिकेट टीम क कप्तान महेंद्र सिंह धोनी बिहार में चैनल खोलबाक सोचि रहल छथि। धोनी कए पूरा विश्वास अछि जे प्रकाश झाक मार्य टीवी क भांति हुनकर चैनल सेहो जनता मे खूब लोकप्रिय होएत। विवाहक झंझबात खत्म भेलाक बाद धोनी अपन एहि प्रोजेक्ट पर गंभीरता स काज शुरू करताह। कहल जा रहल अछि जे एहि प्रोजेक्ट मे धोनी कए हरभजन सिंह सेहो किछु मदद करबा लेल तैयार छथिन, समदिया कए भेटल सूचनाक अनुसार हरभजन एहि चैनल मे टका लगेबा लेल तैयार छथि। उल्लेखनीय अछि जे हरभजन टेलीविजन शो डांस इंडिया डांस क सहायक निर्माता छथि आ शो कए बॉलीवुड क निर्माता-निर्देशक विक्रम भट्ट प्रोड्यूस करि रहल छथि। जानकार क अनुसार धोनी कए सेहो एहि शो स आर्थिक संबध अछि। ओ आओर हरभजन टेलीविजन चौनल स संबंधित विभिन्न अनुभव कए बटोरबा लेल एहन कार्यक्रम स जुड़ला अछि।


text:
तिलाठी, सप्तरी। ४ मार्च २०२०। मैथिली जिन्दाबाद!!
काल्हि विक्रम संवत साल २०७६ फागुन २० गतेक दिन दहेज मुक्त मिथिला नेपाल केर संस्थापक अध्यक्षा श्रीमती करूणा झा केर प्रेरणा मे खुजल नव शाखा ‘तिलाठी कोईलाडी’क अध्यक्ष बबलु कुमार मिश्र, सचिव सुनिल कुमार मिश्र, कोषाध्यक्ष निराजन सिंह सहित अन्य सक्रिय सदस्य लोकनिक संलग्नता मे तिलाठी कोईलाडी गाउँपालिका अंतर्गत श्री प• मा• वि• लैनियाँ तिलाठीक प्राङ्गण मे उ• प्र• अ• श्रीमान बैजनाथ चौधरी सर अध्यक्षता तथा विभिन्न बुद्धिजीवी, वडा अध्यक्ष लोकनिक उपस्थिति मे संस्थाक ९म वार्षिकोत्सव मनायल गेल अछि। एहि क्रम मे स्कूली छात्र-छात्रा द्वारा दहेज प्रथा पर आधारित वक्तृत्वकला प्रतियोगिता सेहो आयोजन कयल गेल। संगहि एहि प्रतियोगिता मे सहभागी विजेता लोकनि बीच प्रथम प्रह्लाद शर्मा, द्वितीय निभा झा तथा तृतीय भावना झा केँ यथोचित पुरस्कार सेहो प्रदान कयल गेल।
सान्त्वना पुरस्कार मनिषा कुमारी मण्डल केँ प्रदान कयल गेल। गायन क्षेत्र मे उभरैत दुइ बाल-प्रतिभा इन कुमारी मण्डल आर शान्ति शर्मा केँ सेहो गायन क्षेत्र मे आरो बेसी नीक कार्य करबाक लेल प्रोत्साहन स्वरूप पुरस्कार प्रदान कयल गेल। सामूहिक रूप सँ ई निर्णय कयल गेल जे एहि संस्थाक अगुवाई मे तिलाठी-कोइलाडी गाउँपालिका अंतर्गत सब वार्ड मे दहेज प्रथा एवं बाल विवाहक विरोध मे जनचेतनाक प्रसार कयल जायत, एहि लेल वांछित सहयोग लेल आम जनता सँ अपील कयल गेल।
विदित हो जे हालहि गठित दहेज मुक्त मिथिला – तिलाठी-कोइलाडी शाखा मे बबलू मिश्र, अध्यक्ष – सुलोचना देवी, उपाध्यक्ष – सुनील कुमार मिश्र, सचिव – नौशाद खातुन, सह-सचिव – निराजन सिंह, कोषाध्यक्ष - जानकी देवी, सदस्य – कल्पना देवी, सदस्य – प्रियंका कुमारी झा, सदस्य – रूबी पाठक, सदस्य – शान्ति देवी, सदस्य – सुनीता सिंह, सदस्य - सलाहकारः श्रीमती करुणा झा, श्री प्रवीण नारायण चौधरी, श्री शम्भु प्रसाद चौधरी सहितक शाखा कार्यकारिणी बनायल गेल अछि। दहेज प्रथा सँ जुड़ल कोनो समस्या वा समाधान लेल एहि संस्था द्वारा यथोचित सहयोग कयल जायत, अध्यक्ष बबलू मिश्रा कहलनि।


text:
शिल्पी क' अगवा करबा म' असफल रहल दबंग सभ हुनकर निर्मम हत्या क' देलक, जाहिक F.I.R दर्ज नहि भ' रहल छल। एहिबातक खबैर अंतरराष्ट्रीय मैथिली परिषद केर अध्यक्ष शैलेन्द्र मिश्र क' भेटल, शैलेन्द्र मिश्र अप्पन पूरा टीमक संग विसरख थाना पर दबाव बना F.I.R दर्ज करा धरा 302 केर तहत गुनाहगार क' गिरफ्तार करा जेल मे बंद करौलनि।
कैल्हि शिल्पी केर आत्माक शांति लेल हुनका आवास पर अंतरराष्ट्रीय मैथिली परिषद द्वारा शोक सभा केर आयोजन कायल गेल आओर मोमबत्ती जड़ा हुनकर आत्मा केर शांति प्रार्थना कायल गेल। अंतरराष्ट्रीय मैथिली परिषद केर अध्यक्ष शैलेन्द्र मिश्र कहलनि कि ग्रेटर नोएडा मे भेल एहि निर्मम हत्या केर विरोध मे आगामी रवि दिन 5 बजे केंडल मार्च निकालल जायत। आगा ओ बच्ची क' न्याय दिएबाक संकल्प लैत समस्त नोएडा दिल्ली एनसीआर केर मिथिलावासी सँ अपील केलनि कि आगामी रवि दिन तिगरी गोलचक्कर ग्रेटर नोएडा मे बच्ची केँ नाम सँ सांझ 5 बजे होमै बला केंडिल मार्च मे बेसी सँ बेसी संख्या म' उपस्थित भ' एक गरीब परिवारकेँ न्याय दिएबा मे सहयोग करी।
कैल्हिक शोक सभा मे शैलेन्द्र मिश्र, ललन झा, हीरानंद झा, बाम शंकर खाँ , अजित ठाकुर, प्रदीप झा, विनीत झा, कल्याणी झा, रंजना झा, सुनीता झा, मुनि झा, किरण झा, प्रिया झा केर संगे संग बहुत रास लोग उपस्थित छलथि।


text:
खुदक समस्या सँ प्रेरित भ' ऋचा राजपूत ग्रामीण महिला सभक बीच स्वच्छताक प्रति जागरूकताक एक नवा सनेस सेनेटरी नैपकिन बांटी द' रहल छथि। भलहि एखन धरी मिथिलांचल वासी ऋचा राजपूत सँ परिचित नही छलथि, मुदा 2015 मे "मिस बिहार" रहल आओर बिहारक कला केँ फैशन डिजाइनक क्षेत्र मे खास पहिचान देबै बाली ऋचा राजपूत महिला सभक स्वास्थ्य केर प्रति जागरूकता आनबाक उद्देश्य सँ नवा अभियान शुरू केना छथि।
ऋचा राजपूत सहरसा स्टेशन सँ ल'केँ आन - आन इलाका पहुंच युवती सभक संगे संग महिला सभक बिच कैको दिन सँ मुफ़्त मे सेनेटरी नैपकिन बांटी रहल छथि। ऋचा केँ मानब अछि कि हरेक महिला केँ अप्पन सेहत केर प्रति जागरूक होयबाक चाही। मुदा ग्रामीण आओर गरीब परिवारक युवती आ महिला सभ शिक्षित होयबाक बादो सेनेटरी नैपकिन केर उपयोग नहि क' पाबैत छथि। एहि कारण सँ संक्रामक गुप्तरोग पसरैत अछि। ऋचा राजपूत कहलनि कि ओ जल्दे सस्ता दाम पर सेनेटरी नैपकिन मुहैया करेबाक लेल पैड बैंक खोले जे रहल छथि।
अपने क' बता दी कि पछिला 4 बरख सँ सामजिक काज सभमे अप्पन पहिचान बना चुकल आओर पटना केदार हाउस सँ फैब्रिक फैशन डिजाइन मे राष्ट्रीय स्तर पर बिहार केँ पहिचान द' चुकल ऋचा राजपूत सहरसा जिलाक सोनवर्षाराज क्षेत्रक सहसौल निवासी अधिवक्ता राकेश कुमार सिंह आओर नूतन कुमारी केँ बेटी छथि।


text:
शुक्रवार, 23 अक्तूबर 2009
धनधन अंग्रेज बहादुर् बहादुर्
लिय' ओत्त' लंडनमे फेर सगूफा छूटल अछि...कहाँ दन कोनो संस्था पढल_लिखल
हज़ारों अंग्रेजबा सब स' पूछल कै त' मात्र तीने प्रतिशत गछल कै जे ओक्ररा ईश्वर के असतित्व मे विश्वास छै, नहि त' 97 प्रतिशत मूडी डोला देलकै। एहन सन क्रम जेना होइत होइ कि नहिं; छै कि नहि छै; एकरा सोचि क' माथा खराब करबाक ककरा पलखति छै ? माने ईश्वरक भेनाइ नहि भेनाइ के अंग्रेज़ सब लए कोनो मानि नहि छै । अंग्रेज़ धन्य; ओकर पछिलग्गू, ओकरो स' धन्य। बच्चा रही त' एक टा बहादुर (नेपाली ) रहै। रमकै त' बडा मीठ सुर मे गावय__'धनधन अंग्रेज़ बहादुर, पानी जहाज चलाये को हावा मे जहाज उडाये को...धनधन अंग्रेज़ बहादुर.....
हज़ारों अंग्रेजबा सब स' पूछल कै त' मात्र तीने प्रतिशत गछल कै जे ओक्ररा ईश्वर के असतित्व मे विश्वास छै, नहि त' 97 प्रतिशत मूडी डोला देलकै। एहन सन क्रम जेना होइत होइ कि नहिं; छै कि नहि छै; एकरा सोचि क' माथा खराब करबाक ककरा पलखति छै ? माने ईश्वरक भेनाइ नहि भेनाइ के अंग्रेज़ सब लए कोनो मानि नहि छै । अंग्रेज़ धन्य; ओकर पछिलग्गू, ओकरो स' धन्य। बच्चा रही त' एक टा बहादुर (नेपाली ) रहै। रमकै त' बडा मीठ सुर मे गावय__'धनधन अंग्रेज़ बहादुर, पानी जहाज चलाये को हावा मे जहाज उडाये को...धनधन अंग्रेज़ बहादुर.....
प्रस्तुतकर्ता साकेतानन्द नवहटिया पर 10:43 pm 1 टिप्पणी:
लेबल: ब्रिटिश टिब्बरी
रविवार, 18 अक्तूबर 2009
मंगनीक चन्दन,,घंस रघुनन्दन् रघुनन्दन्
कोनो नवहटिया के कहबै ने, त' कहै स' पहिने हँस' लागत। नवहट्टा मे सदाय स' गप्पी नहि...एहन गप्प होइत रहलैये जे गप्पी सबहक गप्पक विषय हो...कने सोचियौ ने जे ताडक गाछक क्यो बियाह करेने हैत कत्तौ ?किन्नहु ने ।महराज दरभंगो कुकुरे बिलाइ तक सीमित रहला।मुदा नवहट्टा मे भेलैये । ककरो पाइ हेतै त' ऐ बैबे कि ओइ बैबे ओ गाम मे बँटने फिरतै ? मुदा आइक तारीख मे पचीस_पचास टा नभटिया एहन हैत जे कत' ने कत' स'___कैक करोड कि कैक अरब टाका कमा क आयल ओ नभटिया, कम्मे वयसक एकदमे निम्न मध्यम वर्गक ओ नवयुवक स' पाबि रहल अछि । चाहे जेना कमायल हो, टाका के ओ औकात बता रहल छै ।कहै टा नहि छै ओ नवहटिया युवक एन।आर.आइ.....जकरा पर ढरल, दू _चारि....हज़ार नहि महराज, दू_चारि लाख द' दै छै । छै कोनो गाममे कोनो एहन् धनपति ? एखन दस_बीस_टा नवहटिया ऊठि बैसल अछि। सबहक मोनमे जेना.... ऐसा मौका फिर कहाँ मिलेगाक.. भाव।
भने सब बरदायल अछि। खाली मरं_मोकदमा ,झांई_झंझट नहि करे। नवहट्टामे ओलबा _दोलबा नहि उठाबय, आ अंत मे मन्दिर बनाबय; जल्दी।
भने सब बरदायल अछि। खाली मरं_मोकदमा ,झांई_झंझट नहि करे। नवहट्टामे ओलबा _दोलबा नहि उठाबय, आ अंत मे मन्दिर बनाबय; जल्दी।
प्रस्तुतकर्ता साकेतानन्द नवहटिया पर 10:19 pm कोई टिप्पणी नहीं:
लेबल: मंगनीक चन्दन
"रेलीजियस ब्लैक्मेल"
बुझले हैत, सब नवहटिया जकाँ हमहूं ओत्तै रही जकरा लोक नवहट्टा कहै छैक! बीस बाइस दिनुका नम्हर स्टे मे कहियो पुरनका उत्सवक रौनक लगैत...पूजाक ओ पुरना खुनकी कत्तौ हवा_वसात मे बुझाइत...कत्तहु किछु नहि । ओकर लसि नहि भेटत जे हमरा सबके कहियो बिना मोलेक भेटैत रहैत छल...पूजा मे पैघक आशीर्वाद,सिनेह आ दुलार, मोनक उछाह_उद्गार, बाल_बोधक प्यार_दुलार !आब, अहि गाममे भक्ति बिकाइ छैक ! पूजा जेना पहिने कोनो ज़मिन्दार की राजाक ज़मानामे एक गोटेक मोने होइ छलै तहिना अइ बेर एकटा एन.आर।आइ अपन जेबी स' पूजा केलक।अहि मे चाहे एकशताब्दी स' चलल आबि रहळ पद्धतिक हनन होइत हो कि कैक दशक स' चलल आबि रहल ओकर सार्वजनिक रूप समाप्त भ' गेल हुए। सर्व प्रथम त' हर नवहटिया ई पुछ' चाहैछनि जे राज बनैली कि राज श्रीनगरक अक्षुण्ण कृति पर कोन अधिकार स' ओ अपन पिताक नाम लिखवा रहला अछि ? विगत दू वर्ष मे अन्दाजन करोडॉ रुपैयाओ खर्च केलनि अछि ? एत्ते ओ कोन पैसा खर्च क' रहला अछि एक नम्बरक ? कि एक नम्बरक पाइ अहिना खर्च कैल जाइ छै? कि नवहट्टा मे मन्दिर बनै स' पहिने नवहटिया सबके अराजकता आ हिंसा सह' पडतैक ? कि मन्दिर बनेबाक यैह रास्ता ओ लक्ष्मी पुत्रके सुझेलनि जे ओहो लोकने चिन्हाइ छनि जे जगत विदित अछि ? सत्ते, अधिक पाइ भेने सोच_विचार_उचित_अनुचित सब किछु बिसरि जाइ छैक। मुदा जँ ओ मन्दिर बनि जाई त' सत्ते अक्षरधामक नकल हेतै ! चौंकियौ नंइ बाबू, नवहट्टा छियै...जे हेतै से_ राज श्रीनगरक छै राज श्रीनगरक छलै जे अवस देखिये देखन जोगू.....से चाहे मारिये कियै ने हुए....ओना लक्ष्मीपुत्रक सौ गुनाह माफ....पहिने मन्दिर त' बनए। हं अहि बीच नवहटिया चालिमे फंसि कं दू_चारि चमचा सबहक दुश्मनीक बदला सधबै मे जँ लक्ष्मीपुत्रक अहिना 'इस्तेमाल' भ' जानि त' कोन आश्चर्य ? ओना मन्दिर बनबै स' पहिने बापक साइनबोर्ड टाँगब कोनो नीक बात भेलै ? हम पुछै छी ? आ छोट_छोट छौंडाके फरमाबरदार बनबअले लाखों रुपैया कि मोटर साइकिल द' देब...ओकरा गुंडैक ट्रेनिंग देब...कोनो नीक बात भेलै...मन्दिर बनायब कीर्ति करब थिकै...कीर्ति यज्ञ स' होइ छैक जाहि स' लोकक मोन स' यज्ञ कर्ता लए आशीर्वाद हार्दिक आशीर्वाद निकलै छै तखन ओ सफल मानल जाइ छैक। जाहि यज्ञ मे झगडा आ मोकदमा भेल ओ त' शूरू होइ स' पहिने असफल यज्ञ अछि । तैं __अष्टादशपुराणेषू व्यासश्य वचनद्वयम/ परोपकाराय पुण्याय पापाय परपीरणम्॥
प्रस्तुतकर्ता साकेतानन्द नवहटिया पर 8:03 am कोई टिप्पणी नहीं:
लेबल: "रेलिजीयस ब्लैकमेल", मंगनीक चन्दन
सदस्यता लें संदेश (Atom)


text:
किसलय कृष्ण, सम्पादक, मैथिली जिन्दाबाद।
मिथिलाक युवा स्वरकेँ निरन्तर भेटि रहल ख्याति
#मैथिली_संगीतक_दीपमे_सार्थकताक_टेमी_उकसाबैत_युवा_प्रवेश_मल्लिक
https://www.facebook.com/187880940769/posts/10157057134490770/
मैथिलीमे आइकाल्हि प्रतिदिन यूट्यूब आ फेसबुकक माध्यमे दर्जनो गीत रिलीज भ’ रहल अछि, जाहिमे अधिकांशक शब्द, सुर, लय, ताल मथदुक्खी उठबय वला रहैत अछि आ संगीतक त’ बाते नहि कयल जाय…. हाँ किछु गीत अपन शब्द सामर्थ्य संग सेहो उपस्थित रहैत अछि, मुदा गीतकारक कयल-धयल पर पानि ढारि देश त अछि आयातित संगीत आ अनटेटल सन गायिकी… मैथिली गीत-संगीतक रिकार्डिंग युगक आरम्भ पं. विश्वनाथ झा, बालेश्वर मिश्र, डा. आनन्द मिश्र, रवीन्द्र-महेन्द्र, सरोज मिश्र, हेमकान्त, शारदा सिन्हा, सुरेश पंकज, ज्ञानेश्वर दूबे आदि सन माँजल स्वरसाधकक संग भेल छल आ छिटफुट गीणकेँ छोड़ि दी, त’ मैथिलीक सांगितिक मौलिकता अपन स्वरूप लेबाक बाट पर छल…. मुदा किछुए समयोपरान्त मैथिलीक ई निजत्व भरल बाट पैरोडीक काँटसँ भरय लागल आ क्षणिक लोकप्रियताक मकड़जालमे एकर पहिचान आन भाषाक संगीतमे मिझ्झर होइत चल गेल आ आइ स्थिति भयाओन सन अछि, जँ गायक-गायिकाक स्वरकेँ म्यूट क’ देल जाय तँ म्यूजिक ट्रैककेँ सुनैत कहब कठिन भ’ जायत जे ई कोन भाषाक संगीत थिक….. एहेन दुरूहकालमे सेहो किछु लोक मैथिली गायन आ संगीतक निजगुत पहिचान लेल सक्रिय छथि आ एहने एकटा नाभ थिक प्रवेश मल्लिक…
मूलरूपेण जनकपुरधाम वासी प्रवेश मल्लिक संप्रति मुम्बईमे रहैत वालीवुडक संगीत परिदृश्यमे सक्रिय नाम छथि । अप्पन अग्रज सुनिल कुमार मल्लिक संग सुनिल-प्रवेश नाम्ना हिनक जोड़ी मैथिली संगीतकेँ कैकटा लोकप्रिय एलबम प्रदान कयने छथि । मिथिलाक लोक संगीताधारित एलबम गीत घर घर के केर अपार लोकप्रियता उपरान्त मौलिक संगीतमे ई जोड़ी छौड़ा तोरा बज्जर खसतौ, अम्बे भवानी विनती सुनू, हमर धकधकी बढ़ैये आदि बहुचर्चित एलबमक संग खोंता सिंगार, लेहुआयल आँचर, नेहा आदि सार्थक कुछ सेट पूर्वहिमे परसि चुकल छथि । मुखियाजी, छूटत नहि प्रेमक रंग आदि फिल्ममे एहि जोड़ीक सांगितिक मौलिकताकेँ आइयो अकांल जा सकैत अछि । मुम्बई बसोवासक बाद प्रवेश मल्लिक स्वतंत्र रूपेँ काज आरमभ कयलनि आ कैकटा काज चर्चित भ’ चुकल छन्हि हिनकर । प्रेमक बसात (मैथिली), संरक्षण (नेपाली), जय गंगाजल(हिन्दी), चकल्लसपुर (हिन्दी) आदि फिल्ममे हिनक संगीत आ गायनकेँ बेस प्रशंसा भेटि चुकल छनि आ संप्रति कैकटा हिन्दी सिनेमाक संगीत निर्माणमे व्यस्त छथि । पूर्व प्रधानमंत्री अटल बिहारी वाजपेयी जीक कविता केँ प्रवेश अपन संगीतमे प्रख्यात पार्श्वगायक उदितनारायणकेँ स्वरबद्ध कयने छथि जे बेस चर्चित भेल । तमाम उपलब्धि आ व्यस्तताक अछैत प्रवेश अप्पन माटि आ मातृभाषासँ निरन्तर सिनेह राखयवला युवा छथि आ मैथिली संगीतक विशिष्टता लेल आकुल रहैत छथि । जनकपुरक मिथिला नाट्य कला परिषद ्सँ ल’ क’ दिल्लीक सान्निध्या ड ण्ड होइत मायानगरी मुम्बई धरिक हिनक काज करबाक उर्जाकेँ हम लगीचसँ अकानने छी । प्रवेश मल्लिक प्रोडक्शन माध्यमे निरन्तर मैथिली लेल किछु ंव करैत रहब हमरा सभकेँ एकटा भरोस दैत अछि । हालहि हिनक फगुआ गीत परदेसिया बात स लोकप्रिय भेल छल आ किछुए दिन उपरान्त एहि विकराल समयमे मैथिली गीतक विराट व्यक्तित्व राजेन्द्र विमलक ई सुच्चा प्रेमगीत वा गजल जे कहि ली से ल’ क’ प्रस्तुत छथि ।
आ आइ कोरोना वैरियर्सकेँ समर्पित हुनक गायन भारतीय प्रधान मंत्री नरेन्द्र मोदीक ट्विटर हैण्डिल धरि पहुँचि मिथिलाकेँ गौरवान्वित कयलक अछि ।


text:
महिलाकर्मी आरोप लगेना छली कि अमिताभ ठाकुर हुनका संग लैंगिक संबंध बनेबाक दबाव बनेलनि और ऐना नहि करबा पर हुनका सेवा संबंधी मामला मे विभिन्न प्रकार सँ प्रताड़ित केलनि। सीजेएम संध्या श्रीवास्तव अप्पन आदेश मे कहलक कि परिवादिनी केर मुख्य आरोप विभागीय मामला ल'क' अछि आओर जता धरी लैंगिक उत्पीड़न केर आरोप अछि, ओ अपना आप मे आधारहीन प्रतीत भ' रहल अछि।
सीजेएम संध्या श्रीवास्तव कहलक कि परिवादिनी और साक्षी सभक बयान व तमाम अभिलेख सभसँ स्पष्ट अछि कि हुनका द्वारा विभागीय कार्रवाई सँ क्षुब्ध भ' ई परिवाद दायर कायल गेल अछि। आगा ओ कोनो आधार नहि देखैत परिवाद निरस्त क' देलनि।


text:
दिल्ली, सितम्बर २८, २०१५. मैथिली जिन्दाबाद!!
देशक गौरवमयी शिक्षण संस्थान जवाहरलाल नेहरु विश्वविद्यालय (जेएनयू) – दिल्ली मे जेएनयू मिथिला मंच केर बैसार काल्हि २९ सितम्बर, २०१५ मंगद दिन विश्वविद्यालय परिसरक एडमिन ब्लाक मे राखल जेबाक जानकारी भेटल अछि। एहि बैसारक आयोजन केर पूर्ण जानकारी संयोजक भास्कर ज्योति मैथिली जिन्दाबाद केँ बतौलनि जे २००८-०९ मे स्थापित मैथिल छात्र केन्द्रित संस्था जेएनयू मिथिला मंच एहि विश्वविद्यालय मे उपस्थित तकरीबन ३०० मैथिल छात्र केँ अपन भाषिक, ऐतिहासिक आ सांस्कृतिक पहिचान केर विशिष्टता सँ जोड़िकय रखबाक कार्य करैत अछि। जखन कि पिछला किछु वर्ष मे कार्यक्रमक गति विभिन्न कारण सँ शिथिल रहल, मुदा दिनानुदिन भारत मे सांस्कृतिक पहिचान केर महत्व केँ बढैत देखि एहि मे मैथिल कतहु पाछाँ नहि पड़ैथ से सोचि आगामी दिन मे जे महत्वपूर्ण कार्यक्रम सब करबाक अछि ताहि सन्दर्भ मे काल्हि एकटा परिचयात्मक व विषय प्रवेशमूलक बैसारक आयोजन कैल गेल अछि। नवागन्तुक मैथिल छात्र सबहक बीच संस्थाक परिचय करायब सेहो एकटा उद्देश्य रहल अछि, श्री भास्कर बतौलनि।
भास्कर ज्योति मैथिली जिन्दाबाद एवं सामाजिक संजाल मार्फत जाहि तरहें मैथिलीभाषी सबहक पहिचानक विशिष्टता प्रति जागृतिमूलक अभियान सब चलायल जा रहल अछि ताहि प्रति आभार व्यक्त करैत नव पीढीक मैथिल मे मिथिलाक सनातन पहिचानक महत्व आरो प्रखरता सँ प्रसार करबाक आवश्यकता अछि कहलनि।
“जे एन यू मिथिला मंच केर स्थापना २००८-०९ में भेल छल। मिथिला सौं प्रेम राखेबला किछु अग्रज सभक प्रयास सौं २ वर्ष पूर्वहि मिथिला मंच द्वारा ‘नवागंतुक अभिन्दन समारोह’ केर आयोजन कएल गेल छल। एकटा मैथिल भोज केर सेहो आयोजन कएल गेल छल २०११ मे…. मुदा इच्छाशक्ति केर अभाव मे मिथिला मंच बाद मे नामहि टा लेल रहि गेल … दुर्भाग्यवश पिछला ३-४ वर्ष सौं एहि मंचक द्वारा कुनु कार्यक्रमक केर आयोजन नै कएल गेल…” विस्तार सँ अपन भावना रखैत भास्कर ज्योति एहि बेरुक कार्यक्रमक आवश्यकता दिशि इशारा केलनि।
“जेएनयू परिसर मे अनुमानतः २००-३०० मैथिल अछि आ प्रत्येक वर्ष तकरीबन ५०-६० मैथिल छात्र अलग-अलग केंद्र मे एतय नामंकान करबाबैत छथि… जेएनयू मे हर राज्य केर अप्पन-अप्पन सांस्कृतिक कार्यक्रम आयोजित करबाक परंपरा अछि। मुदा मैथिल सब अहि मे किछु वर्ष सौं पाछू रहि गेल छलाह…। एहि बात केँ ध्यान मे राखैत हम आ जय भाइजी फेर सौं मिथिला मंच केँ सक्रिय करबाक प्रयास कय रहल छी।” श्री ज्योति जानकारी देलनि।
“हमर सभक प्रयास अछि कि सर्वप्रथम एकटा फ्रेशर्स पार्टी केर आयोजन कय सब गोटा सौं परिचय-पाती कएल जाय, ओकर बाद एकटा मिथिला सांस्कृतिक कार्यक्रम केँ वृहत स्तर पर आयोजन कएल जाय जाहिमे मैथिल सांसद-विधायक-बुद्धिजीवी-अभियानी लोकनि सब सौं संपर्क स्थापित करैत किछु अनुदान प्राप्त करैत एकटा ‘मैथिल कोष’ केर स्थापना कएल जाय…। एखन हमरा सबके सबसँ बेसी दिक्कत पैसा आ सक्रिय कार्यकर्ता केर अछि।” एहि कार्यक्रमक अवधारणा आ भविष्यक योजना उजागर करैत भास्कर अपन उद्गार मैथिली जिन्दाबाद सँ एना प्रकट केलनि।
“व्यक्तिगत तौर पर हमर उद्देश्य अछि कि जेएनयू सदृश्य विश्वविद्यालय सौं मिथिला राज्य केर निर्माण हेतु बुद्धिजीवी वाद-विवाद छेडल जाय, जेएनयू देश-विदेश केर तमाम घटनाक्रम पर चर्चा शुरू करबाक लेल प्रसिद्ध अछि, हलांकि मिथिला मंच सँ जुडल बहुत कम गोटा पृथक मिथिला राज्य केर सोच राखैत छथि मुदा कहल गेल अछि कि “नै मामू से कन्हे मामू”…अहि दुवारे शुरुवात होबाक चाही।” – मैथिली भाषा एवं मिथिला संस्कृतिक संग मिथिलाक राजनैतिक हक व अधिकार प्रति भास्कर ज्योति संस्थाक संग अपन व्यक्तिगत राय एना देने छथि।
हाल भास्कर ज्योति एम फिल (द्वितीय वर्ष), यूरोपियन अध्ययन संस्थान, अन्तर्राष्ट्रीय अध्ययन केंद्र, जे एन यू मे अध्ययनरत छथि। अपन संपर्क नंबर (मोबाइल: ९०१५७ ५३६६०) उपलब्ध करबैत ओ दिल्ली केन्द्रित मैथिली-मिथिला विशेष कार्यक्रम मे जेएनयूक प्रतिनिधित्वक आवश्यकता पड़ला पर उपलब्धताक सहयोग करबाक वचन देलनि अछि। संगहि, मैथिली-मिथिला अभियान सँ जुड़ल विभिन्न व्यक्तित्व लोकनि सँ सेहो जेएनयू केर कार्यक्रम मे बढि-चढिकय सहभागी बनबाक लेल आग्रह केलनि अछि। मैथिली जिन्दाबाद व प्रवीणक तरफ सँ हुनका तन-मन-धन तिनू तरहें पूर्ण समर्थनक वचनबद्धता प्रकट कैल गेल अछि। आवश्यक यैह अछि जे उच्च मूल्य केर शिक्षा सँ आबद्ध मैथिल विद्वान् लोकनि मे भारतीय संघ मे अपन संवैधानिक अधिकार आ सनातन अखण्ड पहिचान केर संरक्षण हेतु हितचिन्तन जरुरी अछि, ताहि लेल भास्कर ज्योति, जेएनयू मिथिला मंच केर प्रयासक सराहना, समर्थन आ संरक्षण करब सेहो ओतबे जरुरी अछि। आगामी समयक लेल शुभकामना सहित!! मैथिली जिन्दाबाद!!


text:
अब्दुर रज्जाक राइन, दोहा। मार्च २९, २०१६. मैथिली जिन्दाबाद!!
दोहा-कतारमे मासिक साहित्यिक गोष्ठी ‘साँझक चौपारि पर’ केर आठम मासिक बैसार सम्पन्न
“मातृभाषाक जगेर्णा हमरासबहक प्रेरणा” मूल नाराक संग विगत ८ मास सँ निरन्तर रुप मे आयोजना होइत आबि रहल मैथिली काव्य-सन्ध्या अन्तर्गतक कार्यक्रम साँझक चौपारि पर केर आठम मासक बैसार २५ मार्च २०१६ बितल शुक्र दिन दोहाक सनैया ग्रैंड मौल केर प्रांगण मे संपन्न भेल ।
एहि बेरुक कार्यक्रम आन बैसारक तुलना मे किछु कम श्रोता सहभागी भेलाह। एहि कार्यक्रमक प्रणेता तथा कवि बिन्देश्वरजी तथा सक्रिय अभियानी सह कवि अशरफ जी केर अनुपस्थितिक प्रभाव साफ देखल गेल । बैसारमे नियमित सर्जक सब सँ बहुतो कम नव सर्जक आ श्रोता लोकनिक कम उपस्थिति रहल ।
तहिना भाषा-साहित्यप्रति सदैव सजग सचेत युवा कार्यकर्ता श्री मनिष राय जी लगायत एक सँ एक व्यक्तित्व सबहक उपस्थिती एहि बैसारक विशेषता रहल । कवि सोगारथ जीक संयोजकत्व मे शुरु भेल एहि कार्यक्रम केर पहिल चरण मे सब गोटे अपन -अपन परिचय देलाह । तकरा बाद दोसर चरण मे सम्पूर्ण स्रष्टा सब द्वारा अपन विभिन्न रचना सबहक वाचन कएल गेल ।
रचना वाचन केर क्रम मे बेचन महतो, सोगारथ यादव, प्रणव कान्त झा, अब्दूर रज्जाक जी द्वारा कविता वाचन भेल । तहिना रविन्द्र उदासी जी अपना स्वरमे गाओल गीत सँ सबगोटे केँ मन्त्रमुग्ध कय देलाह । एकर अतिरिक्त आनलाइन सँ पठाओल रचना सब मे कवि प्रयास प्रेमी मैथिल, राजदेव राज जी केर होली विशेष रचना केर वाचन कैल गेल ।
कार्यक्रमक बीच मे मधेश मे भेल राज्य द्वारा दमन आ दर्जनों लोकक शहादति केँ स्मृति मे आनैत – हजारों घायल आन्दोलनीक जीवन मे आयल समस्या प्रति चिन्ता व्यक्त करैत आगामी समय मे यथासंभव योगदान सँ हुनका लोकनि केँ सहयोग करबाक निर्णयक संग-संग एहि वर्ष होली पाबैन नहि मनेबाक निर्णय कैल गेल । शहीद केर सम्मान सोरुप साहित्यकार लोकैन होलि नहि मनेबाक निर्णय केर विषय मे जानकारी देलैन। संगहि हेल्प मधेसी होली बिशेष केर कारणे निमन्त्रणा भेटलाक बादो अनुपस्थित होयबाक लेल कोनो दुःखक अनुभूति नहि करबाक अपील कैल गेल छल।
समग्र मे ईहो बैसार जय-जय रहल । चौपारि-पर उपस्थित सबगोटे बड बेसी उत्साहित भेलाह । कार्यक्रमक अन्तमे प्रमुख अतिथिसब द्वारा प्रवास मे रहियोकय अपन भाषा-साहित्य लेल भऽ रहल एहि प्रयास केर बहुते बेसी सराहना कैल गेल । संगे सदैव साथ-सहयोग रहत आ उत्तरोत्तर प्रगति होइत रहय ताहि तरहक आश्वासन एवं शुभकामनाक संग बैसारक समापन कैल गेल।


text:
मिथिलाक गाम – मिथिलाक धरोहरः चतरा, मधुबनी
– जुही कर्ण
हम्मर गाम भेल (मधुबनी जिला) चतरा । हम गाम पर करीब 2-3 साल पर 7 -8 दिन लेल जाय छी, कोलकाता में पापा के सरकारी रेलवे में नौकरी छलय ओहि लेल हुनको गाम बहुत कम जेनाय होबय लगलैन । हम्मर गाम पर हमरा ‘ब्रह्मपुरा’ नामक जगह छय, ओतय के मंदिर हमरा बहुत पसंद अइछ। ओहिठाम सँ किछुए दूरी पर #उचैठ दुर्गास्थान छय, पोखरी भीर पर स्कूल और सलहेश महाराज के मंदिर सेहो छय। बचपन में नय बुझल छल जे ओ देवता छथिन, हम खेल-खेल में बाघ, हाथी, शेर, महाराज पर चढ़िकय खूब बैसिकय छेड़-छाड़ करैत रही, आब सदिखन हुनका सब केँ देवता बुझिकय गोर लागय छी ।
संलग्न फ़ोटो जे देने छी से हम्मर गाम पर ब्रह्मस्थान पर छय, जतय हाट लागय छय और ई गाछ पर बड़का-2 टा के चमगादड़ (बादुर) भरल छय। सुनय छि जे ई गाछक बादुर के अपन ग्रास बनाबय छथि से रातों-रात खून बोकएर क मइर जाय छय ।
एत्त दुर्गापूजा सेहो धूमधाम स होय छय, और झंडा पूजा सेहो होय छय। हम्मर गाम पर रविवार के दिन रामायण पाठ सब सेहो होय या, हम्मर चाची के अप्पन पब्लिक स्कूल छय घरे पर, बहुत रास बच्चा सब आबय छय शिक्षा लेब के लेल, हम्मर गाछी, हम्मर सबसे पसंदीदा जगह अइछ । और बेसी किछ नय पता ।


text: पटना। अगिला छह मास मे एनएचएआई क देखरेख मे बिहार मे लगभग ढाई हजार करोड़क लागत क कईटा सड़क परियोजना पर काज आरंभ हेबाक संभावना अछि। आधा दर्जन सड़क परियोजना क निविदा कए अंतिम रूप देलाक बाद एनएचएआई निर्माण कंपनी कए कार्य आवंटित करि देलक अछि। एहि मे कईटा सड़क एन्यूटि आ बीओटी टाल पर बनत। एनएचएआई क आला अधिकारी क कहब अछि जे हाजीपुर-मुजफ्फरपुर फोरलेनिंग क योजना गैमन इंडिया कए देल गेल अछि। छह माह क भीतर एहि पर काज शुरू भ जाएत। एहिना छपरा-हाजीपुर क फोरलेनिंग क काज मधुकान कए देल गेल अछि। इ परियोजना 606 करोड़ टकाक अछि। काफी दिन स पिपराकोठी-रक्सौल क सड़क क मामला अटकल छल। एहि सड़क क निर्माण क जिम्मा तांतिया कंस्ट्रक्शन कए देल गेल अछि। इ सड़क बीओटी टाल पर फाइनल भेल अछि। एहि सड़क क लागत 300 करोड़ टका अछि। मोकामा-मुंगेर सड़क आब फोर लेन क जगह दू लेन मे बनत। एकर निर्माण क जिम्मा सीएंडसी कंस्ट्रक्शन कए देल गेल अछि। पटना-बख्तियारपुर फोरलेनिंग क मामला सेहो निविदा क स्तर मे अछि। फारबिसगंज-जोगबनी क मामला सेहो तय भ गेल अछि। एकर निर्माण लागत 650 करोड़ टका अछि। एनएचएआई क अधिकारी कहलथि जे खगडिय़ा-पूर्णिया आ आरा-बक्सर सड़क क मामला फिलहाल अटकल पड़ल अछि।


text:
भागलपुर। 16 जनवरी। विक्रमशिला पुल पर दू वाहन मे भेल जबरदस्त भिड़ंतक बाद एक केर मौत भ' गेल। जखनकि दू गोटा गंभीर रुपे घायल बताओल जे रहल अछि। दुर्घटनाक बाद तीनो गोटा घंटो पुल पर तड़पैत रहल, मुदा कियो हुनका सभकेँ अस्पताल मे भर्ती नहि करेलक।
हादसाक दू घंटा बादएक गोटा राकेश कुमार पुल सँ गुजरैत रहथिन तेँ ओ तीनो केँ पल पर तड़पैत देखलनि। जाहिक बाद ओ तीनों गोटाकेँ नजदिकक मायागंज अस्पताल पहुँचेलनि। जता डॉक्टर एक केँ मृत घोषित क' देलनि।
फिलहाल दुनू घायल केर स्थिति सेहो गंभीर अछि। इलाज क' रहल डॉ. अजय कुमार कहलनि कि यदि समय पर तीनों केँ अस्पताल आनल जेतिए तेँ शायद किनको मौत नहि हेतिए। एहि दुर्घटनाक बाद विक्रमशिला पुल पर घंटो वाहन सभक बहुत नमहर जाम रहल। फिलहाल पुलिस मौका पर पहुंच हादसा केर शिकार गाड़ी केँ थाना ल' आयल, आओर मामलाक जांच क' रहल अछि।